text:
Álakendi úlvfiskur (úlvfiskaættin)
Lycenchelys muraena (Collett, 1878)
Stødd: Álakendi úlvfiskur verður í mesta lagi 22 cm til longdar.
Dýpi: Hann er botnfiskur, úr 350 metra dýpi niður á 1700 metra dýpi, hann er í sjógvi kaldari enn 3,4°C.
Litur: Hann er javnt dimmbrúnur ella gulbrúnur. Hann hevur ongar blettir ella strikur.
Teinar: R 118-126; G 100-104.
Lýsing: Álakendi úlvfiskur er langvaksin, klænur og smidligur, hevur mest sum állaskap. Hann er umleið helvtina so breiður, sum hann er høgur. Kroppurin er væl klænri enn høvdið, og høvuðlongdin er um 13% av heildarlongdini.
Hann hevur lítlan kjaft, ið kemur aftur mitt undir eygað. Eyguni eru smá. Hann hevur stuttan bul, og av gronini aftur til gotið er um ein triðing av heildarlongdini. Hann hevur eina ryggfjøður og eina gotfjøður, tær eru samanvaksnar aftast á sporlinum. Hann hevur ikki stert. Ryggfjøðurin er úr sporlsendanum fram á hálva uggafjøðurina. Gotfjøðurin er úr sporlsendanum fram til gotið. Báðar eru lágar. Hann hevur stórar uggafjaðrar og smáar búkfjaðrar. Sansigøgn eru eftir kápuni og oman fyri yvirkjaftin. Tvey smá ‘horn’ eru frammarlaga á yvirkjaftinum. Hann hevur tvær strikur. Onnur er frá ovast á kápuni á skák niður og aftur um gotið. Hin er úr sporlsendanum, fram eftir síðuni til umleið yvir gotið.
Eyðkenni: Álla- og høvuðskapið. Langi, smali kroppurin og strikurnar. Javni liturin. Ryggfjøðurin kemur fram á hálva uggafjøðurina. Teinar í ryggfjaðrunum og gotfjaðrunum í tali. Hann minnir í skapi um gestfisk, sporllanga úlvfisk og sars-úlvfisk.
Týdningur: Hann hevur ikki vinnuligan týdning.
da: Muræne porebrosme, ís: Álbrosma, no: Hav-ålebrosme.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Áburrufiskar Perciformes
Hesin hópurin er størstur av fiskahópunum.
Í hópinum eru 160 ættir, 1539 slektir og 10033 sløg.
Av teimum eru 18 ættir við Føroyar, og hesar hava 29 slektir og 41 sløg:
Í hópinum er ein størri blanding av fiskum við mongum ymsum frábrigdum og útsjónd, langir og klænir, smáir og stórir, smalir og høgir.
Her eru fiskar, ið hava bleytar teinar í fjaðrunum, og aðrir, ið hava harðar teinar í fjaðrunum. Nakrir hava eina, aðrir hava tvær ryggfjaðrar.
Í karpaættini eru onkur fiskasløg tvíkynjaði.
Undir Føroyum eru bert saltvatnsfiskar í hesum hópinum, men úti í heimi eru eisini sløg, sum eru í feskum vatni og í blandingsvatni.


c: text/html

text:
Brandur Sandoy
Brandur Sandoy (f. 23. apríl 1973) er føroyskur politikari. Hann er varalimur á Føroya Løgtingi, hann gjørdist triði eykavaldi hjá Fólkaflokkinum við Løgtingsvalið 2011,[1] og kom inn sum tinglimur, eftirsum flokkurin kom í samgongu og fekk trý landsstýrisfólk. Frá 2011 til 2015 er hann limur í Løgtingsins rættarnevnd.[2]
Brandur er eisini borgarstjóri í Sands kommunu. Hann bleiv valdur í Sands Bygdarráð í november 2008 og gjørdist bygdarráðslimur 1. januar 2009. Tann 27. oktober 2009 varð hann valdur til borgarstjóra.[3] Páll á Reynatúgvu var borgarstjóri á Sandi áðrenn tað. Brandur Sandoy er bóndi og hevur festi Inni í Dal, sum eitur Skemmugarður.
Innihaldsyvirlit
Fyrrverandi B71 leikari[rætta | rætta wikitekst]
Brandur Sandoy er eisini fyrrverandi fótbóltsleikari við B71. Hann spældi barna og ungdómsárini við B71 og sum vaksin spældi hann sum oftast á næstbesta liðnum, men onkuntíð eisini á besta liðnum.[4]
Fótbóltsmet - Fleiri minuttir í UEFA enn heima[rætta | rætta wikitekst]
Brandur Sandoy eigur eitt met innan fótbólt. Fótbóltsblaðið Liechtli skrivaði grein um Brandur Sandoy í einari útgávu í 2005. Greinin nevnist "A Faroe Tale". Sambært greinskrivaranum eigur Brandur eitt met. Brandur er tann leikarin í Europa sum hevur spælt fleiri minuttir einum UEFA dysti enn hann hevur leikt við besta liðnum hjá felagnum í heimlandinum. Hann leikti tveir dystir við B71 móti FC Apoel Nicosia úr Kypros, tvs. tvær ferðir 90 minuttir sum er 180 minuttir, og sama ár og árið fyri (1995 og 96) leikti hann samanlagt bert 100 minuttir á besta liðnum hjá B71, sum tá leikti í bestu deildini.
Keldur[rætta | rætta wikitekst]
- Liechtli 2005, greinin "A Faroe Tale".
Útvortis ávísingar[rætta | rætta wikitekst]
- Sandur.fo, heimasíðan hjá Sands kommunu.
- Skemman.net

robotstxt: allowed

filter: keep


text:
Klaksvíkingar og kollfirðingar á vitjan
Í morgin, sunnudagin 23. septembur, er Ítróttarhøllin á Skála karmur um dystir móti kvinnunum úr Stjørnuni og monnunum úr KÍF.
Hondbóltskappingin byrjaði undanfarna vikuskifti, tá vit vóru á vitjan í Vestmanna. Tað gekk ikki heilt eftir ætlan móti vestmenningum, sum vunnu báðar dystirnar. Kvinnuliðið hjá VÍF verður mett at vera besta boðið uppá at fara avstað við føroyameistaraheitinum í ár, og tað kom ongantíð veruligur spenningur í dystin í SMS-deildini sunnudagin. Emma Lerche, er nýggjur leikari í hópinum hjá kvinnunum, og hon bleiv eisini okkara toppskjútti við 6 málum.
Menninir hjá okkum hingu væl í vestmenningum, hóast vit longu í 8. minutti mistu Svein Justinussen, sum mátti út av vøllinum við skaða. Tíverri vísti tað seg, at hælsinan slitnaði, so Sveinur verður ikki við aftur hetta kappingarárið. Hetta má sigast at vera ein dyggur smeitur fyri liðið. Nú mugu teir ungu menninir bara vísa, hvat teir eru gjørdir av, og tað gjørdu teir eisini í stórum partum av dystinum í Vestmanna. Jóannes Prestá bleiv toppskjútti við 8 málum. Úrslitini í Vestmanna vóru hesi:
SMS-deildin: VÍF - StÍF: 31-18
Okkara-deildin: VÍF - StÍF: 27-23
Í øllum førum verður tað spennandi at síggja, hvussu tað fer at hildnast í morgin móti Stjørnuni og KÍF. Stjørnan leikti í fyrsta umfari ein javnan dyst móti Neistanum, sum Neistin vann 23-20, so tað verður ikki nøkur løtt uppgáva í morgin.
KÍF hava leikt tveir dystir higartil, har teir taptu tann fyrsta 24-18 móti Neistanum, og vunnu tann seinna sannførandi 32-22 móti H71. Tey seinastu mongu árini hava dystirnir móti kollfirðingum í flestu førum verið sera janvnir, og væntandi verður dysturin í morgin onki undantak.
Dystirnir byrja ávíkavist kl. 14 og 16.
Vit vóna at síggja nógv StÍF viðhaldsfólk í høllini í morgin.


text:
Tað sigur Vár í hesari videoini hjá Fólkaheilsuráðnum, og tað siga vit onnur eisini 🙂
Tag: Vár E. Eidesgaard
Vár 26.52 og gull og risa met á Bergen Swim Festival 2018
Vár Erlingsdóttir Eidesgaard snøgt sagt brendi føroysku metlistarnar í 50 metra frísvimjing, tá ið tey í gjár avgreiddu hesa grein á Bergen Swim Festival 2018.
Continue reading Vár 26.52 og gull og risa met á Bergen Swim Festival 2018
Vár junior-gull í 400 frí á Bergen Swim Festival 2018
Vár Erlingsdóttir Eidesgaard megnaði í gjár at vinna altjóða gullheiðursmerki í eisini 400 frí fyri juniorar, tá ið hon í finaluni á Bergen Swim Festival 2018 svam teinin uppá 4:29.01.
Vár junior-gull í 200 frí á Bergen Swim Festival 2018
Vár Erlingsdóttir Eidesgaard vann sær í gjár altjóða gullheiðursmerki í 200 metra frísvimjing fyri juniorar, tá ið hon í finaluni í 200 metra frísvimjing á Bergen Swim Festival 2018 svam teinin uppá 2:07.26.
Hetta var eisini stórt persónligt met hjá Vár, í mun til hennara 2:08.38 frá SuSvim-stevnu í februar mánaða. Sára Ryggshamar Nysted eigur føroyska metið og juniormetið á 2:05.66, frá evropeisku juniormeistarastevnuni í Hodmezovasarhely í Ungarn í 2016.
Vár 28.44, juniorgull og juniormet í 50 firvald
Vár Erlingsdóttir Eidesgaard vann í dag gull í 50 metra firvaldasvimjing fyri juniorar, á Bergen Swim Festival 2018. Hetta í triðja umfari í ‘útskiljingskapping’, har hon við tíðini 28.44 eisini setti nýtt føroyskt juniormet.
Vár átti sjálv føroyska juniormetið á 28.54, frá SuSvim-stevnu í Vági í februar mánaða, meðan Astrið Foldarskarð eigur føroyska metið á 28.29, frá Danish Open í 2014.
Sí úrslit
Vár 58.18 og gull í 100 frí fyri juniorar á Bergen Swim Festival 2018
Vár Erlingsdóttir Eidesgaard vann sær í dag altjóða gullheiðursmerki á Bergen Swim Festival 2018, tá ið hon í 100 metra frísvimjing vann kappingina fyri juniorar, við tíðini 58.18 sekund. Sí úrslitalistan her.
Vár 28.54 og føroyskt juniormet í 50 firvald
Vár Erlingsdóttir Eidesgaard setti fyri løtu síðani nýtt føroyskt juniormet í 50 metra firvaldasvimjing á langgeil, tá ið hon á Suðuroyar Sparikassa stevnuni í Páls Høll í Vági svam teinin uppá 28.54 sekund. Sí úrslitalistan her.
Vár átti sjálv nú farna juniormetið á 28.80 sekund, frá SuSvim-stevnu í mars mánaða í fjør. Astrið Foldarskarð eigur føroyska metið á 28.29 sekund, frá Danish Open í 2014.
Vár er árgang 2001 og svimur fyri Havnar Svimjifelag.
Vár 58.12 og stórt nýtt føroyskt met í 100 frí
Vár Erlingsdóttir Eidesgaard setti fyri løtu síðani stórt nýtt føroyskt met og juniormet í 100 metra frísvimjing á langgeil, tá ið hon á Suðuroyar Sparikassa stevnuni í Vági svam teinin uppá 58.12 sekund.
Sára Ryggshamar Nysted átti nú farnu metini á 58.67 sekund, frá Reykjavík International í januar 2016. Besta tíð hjá Vár var 59.17 áðrenn hetta, frá FM á langgeil í fjør.
Vár svimur fyri Havnar Svimjifelag.
Óli greitt besti svimjari á NM/NJM 2017
Óli Mortensen snøgt sagt ‘kom, sá og sigraði’, tá ið hann í síðstu viku luttók á Norðurlendsku Meistarastevnuni 2017. Hóast hann luttók bara í éinari kapping, og vegna tíðarneyð mátti skera av ferðini í báðum endum, so endaði tann luttøkan við at verða greitt besta avrik av øllum, á hesum NM/NJM.
Vár vann ólavsøkusvimjingina
Vár Erlingsdóttir Eidesgaard úr Havnar Svimjifelag vann opna bólkin í Ólavsøkusvimjingini 2017, ið var svomin fríggjadagin úti á Molanum aftaná kappróðurin. Vár svam teinin, 400 m, á 5 min og 11 sekund.


text:
Verkstašurin į Brekku er partur av eind 9 ķ Trivnašardeplinum.
Verkstašurin į Brekku heldur til į Brekku ķ Klaksvķk. Tilbošiš er ętlaš borgarum, iš bera likamligt ella sįlarligt brek og sum ikki kunnu rųkja arbeiši į arbeišsmarknašinum undir vanligum treytum. Tilbošiš er somuleišis ętlaš borgarum, sum hava stóran tųrv į stušli og hjįlp ķ gerandisdegnum. Tilbošiš er opiš gerandisdagar kl. 8.30-15.30, tó tżsdag kl. 8.30-13.30.
Į Verkstašnum į Brekku veršur dentur lagdur į at stimbra og menna samskiftisevni, sansir og kropp hjį borgarunum. Arbeišiš veršur skipaš į ein hįtt, sum gevur borgarunum mųguleika at menna sķna persónsmensku, sķni andaligu og likamligu fųrleikar. Arbeišstilbošiš veršur lagt til ręttis soleišis, at viškomandi kann arbeiša so sjįlvstųšugt sum gjųrligt.
Borgararnir framleiša ymiskar lutir m.a. plattar til fiskivinnuna, kassar til Fųroya Bjór, dukkuvognar, postkassar, hillar, taskur, pśtur, bundin plųgg og jólaprżši.
Verkstašurin į Brekku hevur eina sųlubśš, har lutir, sum eru virkašir į Brekku, verša seldir. Sųlubśšin er opin gerandisdagar kl. 8-16. Jólasųla er į hvųrjum įri.
Skipaš veršur eisini fyri ymiskum felagstiltųkum sum jólahugna, fųstulįvintshaldi og summarveitslu.
Verkstašurin į Brekku
700 Klaksvķk
Tlf. 456976/297630
Tlf. 297731 (timburverkstašiš)
Tlf. 297732/297733 (seymi/ķtrivsverkstašiš
Tlf. 297734/297735 (lķtli bólkur)
Teldupostur: verkabrekku@av.fo
poulinaj@av.fo
Dagført tann 26-09-2018


text:
Neyðugt við einum húsapolitikki
28. august 2015
Vit eiga at orða ein húsapolitik um, hvør kann keypa hús í Føroym, og um ein útlendingur keypir fasta ogn, hvørjar eru so treytirnar.
Sum tað er i dag, so er tað ongin forðing fyri, at ein japanari, amerikanari ella dani kann keypa eina heila bygd upp, um bara tey, sum eiga eru til reiðar at selja.
Haldi tað átti veri soleiðis, at um fremmandafólk ynskja at keypa fasta ogn herheima, og ikki eru búsitandi her, so eiga tey at gjalda eitt slag av ognarskatti til t.d. ta kommunu, har ognin er (fleksbolig).
Hesin peningur kundi veri við til at fíggja kommunalar leiguíbúðir, sum í fyrsta umfari skulu leigast út til lesandi, støk, einligar forsyrgjarar og til tey lágløntu.
Haldi eisini, at tað vildi veri gott, um tey hús, sum standa tóm vórðu leigaði út. Tað finnast ongi hagtøl yvir útlendingar, sum eiga fastogn í Føroyum og heldur ikki yvir hús, sum standa tóm.
Men eitt er vist, at tað er trist at síggja hús standa myrk og tóm, ímeðan onnur noyðast at liggja á berajól.
Petra Iversen
Valevni Sambandsfloksins til løgtingsvalið
RN
Aftur


text:
Heri Simonsen 10.02.2018 (17:05)
Avgerandi bóltarnir: Dráttur-Mjølnir 3-1 (Rás2)
Tað verða Dráttur og Fleyr sum møtast í steypafinaluni hjá kvinnum í flogbólti í høllini á Hálsi. Finalan verður leikt leygardagin 24. februar.
Dráttur vann 3-1 á Mjølnir í hálvfinaluni, sum var leikt í KÍ-høllini. Settmunurin var 25-21, 25-17, 19-25 og 25-16.
TRÝST á PÍLIN undir MYNDINI, og hoyr frá Rás2:
1) Hoyr Óla G. Samuelsen siga frá avgerandi bóltunum í dystinum Dráttur-Mjølnir 3-1. Kristian Mikkelsen var viðmerkjari.
2) Hoyr Kristian Mikkelsen taka samanum dystin.
Kristian Mikkelsen er vónsvikin av Mjølnir, sum hann heldur kundi avrika væl betur. Tað var bara í triðja setti, at Mjølnir vísti hvat tær kunnu. Talan var um ein sigur til eitt klókt lið hjá Drátti, staðfestir Kristian.
Samrøðan Óli G. Samuelsen gjørdi við Petru Sunadóttir Hansen hjá Drátti aftaná dystin hoyrist HER
Samrøðan Óli G. Samuelsen gjørdi við Ásu Frederiksberg hjá Mjølnir aftaná dystin hoyrist HER
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Orð og lag: Páll Oddur Lamain Rubeksen
Her komi eg við fullari ferð.
Fangar tú nú meg.
Eg havi eina tasku við einum kambi og einum saksi.
Ja, nú klári eg meg.
Minst til tína paraply, sum altíð verjir teg.
Ja, nú fari eg.
Eg leni meg ímóti einum garði.
Eg veit, eg standi og stari.
Men eingin sær tað.
Ellars hevði eg fari avstað.
Eg fari at fáa mær Hitlerskegg,
og so fari eg at raka tað vekk.
Eg havi yvirnatúrlig evnir,
so ger meg til kong, áðrenn eg fari í song.
Tá eg komi til himmals og einaferð møti tær,
so sigi eg við teg.
Eg eri farin út um portrið.
Eg veit ikki, hvussu nógv eg orki.
Men eingin veit tað.
Ellars hevði eg farið avstað.
Eg fari at fáa mær Hitlerskegg,
og so fari eg at koyra tað vekk.
Her siti eg við einum krússi av te.
Banka tú bara meg.
Og renn eftir mær, og flenn eftir mær.
Eg hopi, at tú doyrt


text:
Ingi Samuelsen
14.11.2014 - 13:55
Ítróttur > Ítróttur > Fótbóltur
Í kvøld spælir føroyska A-landsliðið seinasta dystin í ár. Tað verður á Georgios Karaiskakis leikvøllinum í Piræus móti Grikkalandi.
Talan er um botndystin í Bólki F í EM-undankappingini European Qualifiers. Føroyar liggja niðjast uttan stig, meðan Grikkaland, sum vann EM í 2004, einans hevur eitt stig í hesi kappingini fyri 1-1 javnleikin móti Finnlandi.
So eingin ivi er um, at grikkar á heimavølli seta full segl fyri at tryggja sær ein tryggan sigur í kvøld, tí higartil í kappingini hava grikkar tapt báðar dystirnar, teir hava spælt á heimavølli.
Trý umfør eru higartil spæld í okkara bólki, og Norðurírland liggur á odda við fullum stigatali, 9 stigum. Rumenia hevur 7, Finnland og Ungarn hava 4 stig, Grikkaland eitt og Føroyar enn einki stig.
Hinir dystirnir í kvøld eru Ungarn-Finnland og Rumenia-Norðurírland.
Føroyar vóru í bólki við Grikkalandi til EM 1996. Ta ferðina vunnu grikkar 5-1 á Svangaskarði og 5-0 á Kreta.
Føroyska liðið kom til týsdagin til grikska høvuðsstaðin Athen har fleiri venjingar hava verið undan dystinum í Piræus í kvøld. Myndir frá venjingunum kunnu síggjast á heimasíðuni hjá FSF.
Dysturin verður at síggja í Kringvarpi Føroya. Sendingin byrjar klokkan 19.30 og av tí sama er Gekkurin útsettur til kl. 21.45.


text:
Orð og lag: Dottie Rambo
Týtt: Heine Lützen
Upprunaheiti: Don’t let me walk too far from calvary
1. Um eg kann bara síggja, har hann hongur krossi á,
doyr har millum ránsmenn tveir og tolir spott og háð.
Um eg bert síggi blóðið, sum úr Jesu sárum rann,
tá kann eg fáa nærri samfelag við hann.
Niðurlag: Legg ei mín veg ov fjart frá Golgata.
Vís mær Getsemane, alt, ið píndi teg.
Kom, minn tú meg á tín deyða fyri meg.
Eg biði teg,
legg ei mín veg
ov fjart frá Golgata.
2. Um eg kann minnast hamarssløg og særdu síðuna,
hann hyggur fyrigevandi at mær í kærleika.
Um eg kann kenna tárini – hann tók á seg mítt bann –
tá kann eg fáa nærri samfelag við hann.


text:
Lesandi føroyingar í Danmark fáa nú ríkisfelagsskapsfrádrátt ella R-frádrátt, sum hann eisini verður róptur. Tað sigur Edmund Joensen, sum er annað av føroysku fólkatingsumboðunum við Portalin. Eftir samrøður millum Edmund Joensen, fólkatingsmann, og donsku stjórnina, er semja nú um, at føroysk lesandi í Danmark frameftir skulu hava rætt til ein sonevndan R-frádrátt ella ríkisfelagsskapsfrádrátt í skattinum. Edmund Joensen, fólkatingslimur, sigur við Portalin, at hesin frádráttur verður 71.000 krónur um árið. - Frádrátturin verður ein rættur, sum føroysk lesandi fáa, tí Føroyar eru í ríkisfelagsskapi, sigur hann. Fólkatingslimurin fyri Sambandsflokkin heldur, at hetta er enn ein kontantur fyrimunur av, at Føroyar eru í ríkisfelagsskapi, sum hann tekur til. Les restina av greinini á portal.fo
Posted
CategoriesDagføringar


text:
Í Dali er tað dansifelagið, sum eigur bygdarhúsið, Eiriksgarð. Felagið eitur Stígum Fast og varð stovnað í 1971. Felagið hevur umleið 150 limir - nógv fleiri enn tað eru fólk í Dali. Føroyskur dansur í Dali er tiltikin.
Felagið eigur Eiriksgarð og hevur bygt út - eitt kampingpláss við øllum hentleikum hoyrir nú til Eiriksgarð. Sostatt ber til at leiga seg inn í bygdarhúsið ella at koma við tjaldi ella kampingvogni.
Sí meira um útleigan HER.
Formaður: Helga Hilmarsdóttir
Tlf. 361164 ella 217901
Næstformaður: Anfinn Johannesen
Tlf. 361402
Skrivari og kassameistari: Jóanes Johannesen
Tlf. 361060.


text:
Dagsins lúka í Jólagreat er við heimsins fyrsta rapp jólasangi, nevniliga 'Christmas Rappin'' hjá amerikanska rapparanum Kurtis Blow.
Í gjár var ein Bob Dylan jólasangur á skrá, og tað stuttliga er at Bob Dylan og Kurtis Blow samstarvaðu einaferð. Í sjálvsævisøguni Chronicles Vol. I skrivar Bob soleiðis:
"Danny [Lanois] asked me who I’d been listening to recently, and I told him Ice-T. He was surprised, but he shouldn’t have been. A few years earlier, Kurtis Blow, a rapper from Brooklyn who had a hit out called “The Breaks,” had asked me to be on one of his records and he familiarized me with that stuff, Ice-T, Public Enemy, N.W.A., Run-D.M.C. These guys definitely weren’t standing around bullshitting. They were beating drums, tearing it up, hurling horses over cliffs. They were all poets and they knew what was going on."
Gamaní eru ymiskar meiningar um hvussu væleydnað samstarvið millum Bob og Kurtis er ('Street Rock' frá 1986), men tað er so eitt samstarv. Tað ber eisini til at síggja Bob sum eitt slag undangongumanni fyri rapp tónleik, og ein sangur sum 'Subterranean Homesick Blues' er av summum skýrdur "fyrsti rapp sangur nakrantíð".
Kurtis Blow var fyrsti rappari at hava kommersiellan undanvind, og hann var eisini fyrstur at gera plátusáttmála við eitt stórt plátufelag (Mercury í 1979). Mercury útgav sum tað fyrsta stakplátuna 'Christmas Rappin'' (1979). Ikki ein yvirdrivið jólaligur sangur, men lagið er fínt og rappið situr sum tað skal. Rapp jól eru eisini jól!


text:
Altjóða Dómstólurin
Altjóða Dómstólurin er einasti av seks høvuðstovnum Sameindu Tjóða, sum ikki heldur til í New York. Hann heldur til í Haag í Niðurlondum. Altjóða Dómstólurin er rættarligi høvuðstovnurin í ST skipanini. Ósemjur landanna millum kunnu verða lagdar fyri dómstólin, ið eisini er hægsti løgfrøðiligi myndugleikin í ST. Rætturin loysir løgfrøðiligar trætur millum lond og ráðgevur ST og serstovnunum í ST skipanini. Úrskurðir hjá dómstólinum eru endaligir og bindandi fyri avvarðandi lond og kunnu ikki kærast. Dómstólurin viðger mál, sum lond í semju leggja fyri hann, men kann ikki taka mál upp hjá einstaklingum, vinnufeløgum ella felagsskapum. Dómstólurin kann heldur ikki viðgera brotsverk ímóti mannaættini. Til hetta eru settir á stovn serdómstólar.
Dótturfelagsskapir : Altjóða verkamannafelagsskapur Sameindu Tjóða (ILO) | Undirvísingar-, Vísinda- og Mentanarstovnur Sameindu Tjóða (UNESCO)
Barnagrunnur Sameindu Tjóða (UNICEF) | Matvørufelagsskapur Sameindu Tjóða (WFP) | Heilsufelagsskapur Sameindu Tjóða (WHO)
Høvuðsstovnar: Aðalsfundurin • Trygdarráðið • Búskapar- og Almannamálaráðið • Altjóða Dómstólurin • Aðalskrivstovan • Tilsjónarráðið


text:
Havnar Søga III-IV-V
Dan Klein --- 08.08.2018 - 09:02
Perla á netinum frá 13.10.2011, kl. 13:19: Páll Poulsen, ummælir.
Tá ið man skrivar søgu, eigur man altíð at velja eitt støði. Tey parametur tú arbeiðir við, eiga eisini at passa saman, korrespondera. Dømi Bls 135 IV:”Frúutrøð í 2009. Stórur partur av trøðni er nú musikkskúli og parkeringspláss. Her er talan um reint Anders And, Frúutrøð er ikki ein trøð longur, navnið Frúutrøð hevur yvirlivað sjálva trøðna.
Á síðu 120 er tekning av Álakeri:”Ríðibreytin á Rundingi var ikki gjørd enn.” Soleiðis kann tú ikki skriva. Eitt sitat eftir William Heinesen er púrasta malplaserað:”Í gomlum døgum var vanligt at Havnarfólk, ið høvdu eitt sindur av jørð (trøð) høvdu kúgv. Síða 113.
Øll høvdu kúgv fyri bara 50 árum síðani.** Høpisleysar danismur eru eisini;”Skuldu liva av fiski har uppi.” Síða 102.
Ójøvn parametur t.d.:”Havnar skúla”, síða 101. “Tórshavnar Skúla,” síða 102. Hetta er tí keldan sigur tað, heldur enn at viðgera keldurnar, verður okkurt skrúvað saman.
Høpisleysir myndatekstir eru eisini við.”Allur vestari Húsabøur er enn óbygdur á myndini:” Síða118 IV. Sjálvandi er hann óbygdur, tí talan er um ein bø.** Síða 185 III. “Her eru tvey fullkomiliga øvug sjónarmið...ta ræðuligu djórapínslu, ið vit á leggja tí sakleysa grindahvali..:” Sett upp ímóti:”Raske drenge grind at dræbe, det er vor lyst...” Hetta eru ikki sjónarmið, hetta er tann stóri doktarin, Erland Viberg Joensen, sum er farin at “gera um seg”, sum hann sjálvur plagar at taka til. Hetta er regulert møst, frá Tórshavnar Býráð fyri einar 6 milliónir krónur.
Á síðu 186 III :”Vakrasta grindadráp”, hetta er púrasta burturvið, skal skil fáast á aftur í Føroyum, er tað ein heilur kulturur av ørvitisknokkum, sum mugu koyrast burtur, ongantíð ov skjótt.
Fyri meg virkar tað sum at danir hava skapað eitt system, har føringar sjálvir gera tað skitna arbeiðið fyri teir. Tað er ikki neyðugt hjá dønum at oyðileggja skúlaverkið, tað klára føringar sjálvir.** Grindadráp er danskt, føringar halda grind til. Teir fara heldur ikki á fjøllini at drepa seyð, teir eru á fjalli og seinni fletta teir. Øll hesi logisku heiti eru skaklaði og danifiseraði, soleiðis at man einki skilir longur.
Heldur hetta áfram verður enn vandamiklari at lesa slíkar bøkur. Bara við at lesa hesar vánaligu síðurnar, kann tú risikera at blíva vitstolin.
Páll Poulsen


text:
Orð og lag: Gladys Gale Alvi
Týtt: Kajfinn Hammer
1. Mong til heimin sær venda og har søkja frið,
men til fánýtis søkja tey har;
ei tey leita til Jesus, sum kann veita teim frið,
tí at eingin Guðs Orð teimum bar!
Niðurlag: Gert tú tað, sum tú kanst, berst tú teimum eitt orð
um at Jesus kann alt gera væl?
Rætti tú teimum hond,
bant um sárini vánd,
roynt at koma við tey uppá tal?
2. Kann væl Hirðin hin burtvilsta seyð líta í
tínar hendur at leita upp teir?
Eigur tú onga troyst? Sært tú neyð teirra ei?
Ert tú fúsur at uppsøkja teir?
3. Jesus elskar tey so, fyri tey gav sítt lív
fyri frelsu at vinna til tey!
Elska vit Hann tað sama, breiða út Hansar’ ljós,
so í okkum Hann síggja nú tey?


text:
Síging
Til ber at síga 200 m í 300 m hædd í Lonini vestanfyri á Sandoynni*. Hetta er ein heilt serlig uppliving, har tú sleppur at ganga mitt í fuglalandinum tá tú ert komin eitt sindur niður í hædd. Útsýnið er eisini einastandandi. Kom og síggj sjálv/ur!
Dagurin er frá kl. 10.30-16.00 á leið. Tað ber eisini til at skipa dagin sum tit ynskja, um tit vilja byrja fyrr ella seinni.
*treyta av, at tað viðrar
Bílegging
Tú bíleggur túrin her, á síðuni hjá Guide to Faroe Islands.
Um tú hevur spurningar, ber til at seta seg í samband við Sandoyar Kunningarstovu á tlf. 222 078 ella info@visitsandoy.fo
Prísur
1200 per persón.
Við í prísinum er
síging, føroyskur matpakki, kaffi, te, kaka og frálík hjálp frá røskum fólki!
Túrar kunnu gerast júst til tykkum! Til ber at skipa fyri síging um tit eru ein bólkur á í minsta lagi fimm fólk.
Vit skipa fyri síging í summar. Her eru túrarnir – kom við!
Túrur 1: 12.05.2018 – melda teg til áðrenn 26. apríl um tú vilt tryggja tær eitt pláss!
Túrur 2: 30.06.2018 – melda teg til áðrenn 29. juni um tú vilt tryggja tær eitt pláss!
Túrur 3: 07.07.2018 – melda teg til áðrenn 4. juli um tú vilt tryggja tær eitt pláss!
Túrur 4: 21.07.2018 – melda teg til áðrenn 19. juli um tú vilt tryggja tær eitt pláss!


text: ÍSF skipar nú leygardagin tann 6. februar fyri evnisdegi á Hotel Føroyum, har feløg, sersambond og starvsnevnd ÍSF fara at viðgera bygnaðin í Ítróttasamandi Føroya. Menningarkonsulenturin Jan Gudnitz frá Dansk IdrætsForbund kemur at leggja fyri, og skipað verður síðani fyri tveimum ‘workshops’, um visjónir, mál og uppgávur hjá Ítróttasambandinum, og um uppgávubýtið millum ÍSF, sersambond og feløg. Tiltakið er ókeypis, og ÍSF sær gjarna at tað koma tvey umboð frá hvørjum felag, umframt tvey umboð frá hvørji ítróttagrein í sersambondunum. Vinarliga boða frá á [email protected], hvør kemur við frá tykkara felag, í seinasta lagi mikudagin 3. februar. Sí isf.fo


text:
Norra skal hava trý nýggj sjóverjuskip
Norska stjórnin fer í næstum at leggja uppskot fyri Stórtingið um at byggja trý nýggj vaktarskip við tyrlupalli. Tey skulu avloysa gomlu Nordkapp-skipini, sum eru vorðin ótíðarhóskandi.
Tað upplýsir norski verjumálaráðharrin, Frank Bakke-Jensen, í eini tíðargrein í Fiskaren.
Nýggju skipini fáa dupultmanning til tess at økja um virksemið hjá sjóverjuni framvið norsku strondini og í Barentshavinum.
Nýggju skipini skulu byggjast á norskari skipasmiðju, og samráðingar eru í løtuni við Vard-skipasmiðjuna um uppgávuna.
Fyribils eru 294 miljónir krónur settar av til endamálið í fíggjarlógaruppskotinum fyri 2018.
Kelda: fiskaren.no


text:
Norðlýsið fer at sigla á Skálafjørðinum hvønn dag í Mentanarvikuni frá 23.-29. apríl 2018.
Jóhan Petersen og Sámal Petur í Grund vera ferðaleiðarar umborð, teir koma at greiða frá egnum upplivingum, um hvussu mjólkarutan sigldi og hvønn týdning mjólkarutan hevði fyri økið.
Manningin á Havnaskrivstovuni tekur ímóti gestum hesar dagarnar, har høvi verður at síggja forkunnugu framsýningina, sum er uppsett av bygdasavninum Forna.
Tiltakið er ókeypis, tó er tilmelding neyðug um tú vilt tryggja tær pláss, tað kann gerast á http://www.atgongumerki.fo/.
Tað er Visit Runavík sum samskipar Mentanarvikuna í Runavík.


text:
Skrivað hava Rannvá Dahl Hanusson og Róar Mørkøre Hansen
- Vit vórðu skuffað av konsertini. Hann dugdi ikki at fáa lív í, og hann spældi alt for róligt. Tá hann spældi hittini hjá sær, var tað ikki originalurin. Tað var ein akkustisk útgáva av sangunum, halda Jóhanna og Fróði
Tey bæði hildu, at Swangah var nógv betri. Teir vóru við uppá tað og dugdu at fáa publikum við.
Samanumtikið hildu tey, at konsertin var fín, men tey vóru bæði skuffað av henni.
- Konsertin var fantastisk! Eg gleddi meg ordiliga nógv til konsertina og hann leveraði tað, hann skuldi, sigur Rakul.
Hon hevði ikki gjørt sær nakrar stóran vænatnir, men tað, hon kom til, var ordiliga gott. Hann hevur øgiliga pena rødd og dugdi væl at syngja, heldur hon.
-Vit vildu bara hoyra teir tveir sangirnar, sum vit hava hoyrt í útvarpinum. “Skins” og “Human”. Sjálvandi skal hann spæla frá nýggju fløguni hjá sær, men eftir ein tíma var tað eitt sindur rotið at lurta eftir, siga Sólrun og Rakul
Tær halda, at tað var eitt gott høvuðsnavn, men tær glaða seg allarmest til tað føroyska og sangirnar, sum tær kenna.
- Hann sokkaði. Vit vóru øgiliga skuffað. Har vóru trý kend løg, sum vit gjarna vildu hoyra, men hann spældi bara tvey av teimum, halda tey flestu av bólkinum.
Tey gleddu seg øll nógv at hoyra Rag’n’Bone Man, og summi vórðu so skuffað, at tey fóru avstað áðrenn konsertin var liðug.
Tó hildu nakrar av gentunum, at konsertin var ordiliga góð og hildu, at hann dugdi væl at syngja. Tær blivu ikki skuffaðar og skilja ikki, hví hini blivu so skuffað.


text:
Orð: John Lyth
Lag: John Hayhurst
Týtt: Jákup Olsen
1. Tað er ein onnur, betri verð,
ljós og góð, ljós og góð,
har synd og deyði ikki er,
ljós og góð, ljós og góð,
har heiløg gyltar hørpur slá,
har gleðisongur ljóðar frá,
við lívsins træ og lívsins á,
ljós og góð, ljós og góð.
2. Hitt ónda finst ei har, áh, nei –
útistongt, útistongt!
Har deyði, dómur saka ei –
útistongt, útistongt!
Hin frelsti er har Gudi nær,
men ófrelst eru ikki har,
ei nakað syndigt atgongd fær –
útistongt, útistongt!
3. At keypa okkum stað hjá sær
Jesus leið, Jesus leið;
hvør, á hann trýr, nú atgongd fær –
Jesus leið, Jesus leið.
Hvør bundin sál kann verða frí,
hin ljósa staðin koma í,
hin deyði brátt skal livna, tí
Jesus leið, Jesus leið.
4. Nú, hvør ein sál, sum leingist, kom,
kom í dag, kom í dag!
Foreldur, systir, bróðir, kom,
kom í dag, kom í dag!
Áh, kom, áh, kom, tí tíðin fer,
nú dagurin brátt liðin er,
og náttin nærkast – skjótur ver,
kom í dag, kom í dag!


text:
Talgilda tín bý
Í vikuskiftinum var hugskotsverkstova hildin í Kongshøll í Sjóvinnuhúsinum. Tórshavnar Kommuna, Hugskotið og Fróðskaparsetur Føroya skipaðu fyri tiltakinum, ið hevði til endamáls at talgilda býin. Starvsfólk hjá Talgildu Føroyum vóru við sum mentorar í verkstovuni.
12 bólkar luttóku í verkstovuni. Talgildu hugskotini vóru innan alt frá ferðslu, umhvørvi, grannalagi, app-menning og undirvísingartilfar. Luttakararnir høvdu tveir dagar at arbeiða við hugskotinum. Mentorar frá ymiskum stovnum og virkjum, ið arbeiða við talgilding, hjálptu luttakarunum at búna hugskotini, áðrenn tey vóru løgd fram leygarkvøldið.
Ein samd dómsnevnd metti, at besta hugskotið at talgilda býin var Tórspark. Tórspark er ein skipan, ið skal gera tað lættari at finna tøk parkeringspláss í Havn, og við tíðini eisini gera tað møguligt at bíleggja parkeringspláss. Tórspark varð mannað av Anniku Gregoriussen, Hans Olivur Joensen, Hilmar Simonsen og Biritu Jaobsen. Tey fingu 50.000 kr. fyri hugskotið.
Í Talgildu Føroyum fegnast vit um áhugan fyri talgilding og at stig verður tikið til slíkar verkstovur. Eisini var tað stuttligt at hoyra bólkar taka bæði Heldina og Talgilda Samleikin við í hugskotini.


text:
Deidre Hansen, ENEKK, Niclas og Lena, Estetiska fimleika liðið Svalan og Nes Sóknar Hornorkestur.
Fríggjakvøldið 15. juni kl. 18.00 í Løkshøll
Tá Eystanstevnan verður sett, verða ymisk innsløg at uppliva. Sjálva setanarrøðuna kemur Deirdre Hansen av Glyvrum at flyta fram. Deirdre starvast sum yrkis- og lestrarvegleiðari á Fjarnámi.
Trúðfasta hornorkestur okkara, Nes Sóknar musikkfelag, kemur sum so mangan áður at seta ein háðtíðarligan dám á setanina. Dúgliga venja tey hvørt mikukvøld undir sera stinnari leiðslu av fryntliga Ken, og ferðast tey javnan út um landoddarnar at framføra. Næsti túrur stendur fyri longu nú í summar, tá Edinburgh fær gleði av at hoyra hornblástur úr Føroyum.
Økið er eisini ríkað við øðrum sera dugnaligum tónleikarum. Bólkurin Enekk, sum hevur smíðjað fleiri góð løg, trínur á pallin at framføra í samband við setanina, og eisini kemur Lena Andersen, væl akkompagnierað av guitarspælinum hjá Niclasi Johannesen, at syngja nøkur av sínum bestu løgum.
Setanin endar við eini vakrari estetiskari framførslu hjá unga fimleikaliðnum Svalan frá Støkk sum fekk eitt flott 2 plássi til FM.
Í alt ein sera áhugaverd setan við spennandi røðara, estetiskum fimleiki, hugnaligum horntónleiki, og tónleikaframførslum á hægsta føroyska stigi.
Eystanstevnan verður sett fríggjarkvøldið, 15. juni kl 18.00 í Løkshøll.


text:
Venjingartíðirnar 2015-2016
Aðalfundurin 2015
Aðalfundurin verður í hølum felagsins týsdagin tann 09.06.2015 kl.19:00 Hondbóltsfelagið Tjaldur
Hondbóltsfelagið Tjaldur hevur longt stuðulsavtalunað við Tryggingarfelagið Føroyar
Hondbóltsfelagið Tjaldur og Tryggingarfelagið Føroyar hava síðstu árini havt eina stuðulsavtalu, ið hevur verið galdandi fyri ungdómsliðini hjá Tjaldur. Hetta hevur merkt, at øll
Steypa semifinalan hjá dreingjum 14: Tjaldur – Neistin 20-18
Í dag vóru steypa semifinalurnar í dreingjum 14 ár. Tjaldur møtti Neistanum í semifinaluni og vunnu 20-18
Byrjaðu 2015 við nógvum dystum í Bylgjuni
Í dag var fyrsti leikdagur í 2015. Nógv lið skuldu til Runavíkar at spæla og gekk tað sera væl at avgreiða kappingina. Frá kl.9
Jóla og nýggjársheilsan
Nógv lív í Bylgjuni
Í gjár var nógv lív í Bylguni. Í hondbóltshøllini var lív í frá 9 á morgni til kl. 21 á kvøldi, har ung og
Eingin venjing meðan Fólkafundurin er
Av tí at fólkafundur verður í Bylgjuni í vikuskiftinum, so verður eingin venjing hósdagin, fríggjadagin og leygardagin. Vit venja sum vanligt aftur mánadagin.
Venjingartíðirnar 2014/2015
Vælkomin til nýtt hondbóltsár. Vit hava nú lagt eitt skema fyri veturin og vóna at tær koma at vera endaligar. Tað kann tó koma
Jóhan og Johnny lokið ungdóms elitu venjara skeið
Tólv føroyskir hondbóltsvenjarar hava um vikuskiftið tikið ungdómselituvenjaraskeið, har danin Peder Rasmussen legði lag á. Hoyvíkshøllin og Hoyvíkar Skúla vóru karmur um skeiðið, og


text:
Charles Lindbergh
Charles Augustus Lindbergh (4. februar 1902 – 26. august 1974), eyknevni: Slim, Lucky Lindy, og The Lone Eagle, var ein amerikanskur flogskipari, rithøvundur, uppfinnari, rannsóknarfari og aktivistur.
Charles gjørdist kendur, tá hann tann 20. - 21. mai 1927 fleyg einsamallur í flogfari sínum, Spirit of St. Louis, tvørtur yvir Atlantshavið.
Hann fleyg 5 800 kilometrar frá New York City í USA til París í Fraklandi, flogferðin tók 33 og ein hálvan tíma, og var hetta fyrstu ferð, nakar hevði megnað slíkt avrik. Charles var tá 25 ára gamal og starvaðist sum postmaður í amerikanska fogherinum. Sum viðurkenning fyri hetta søguliga avrik varð hann heiðraður við Medal of Honor, ið er hægsta viðurkenning innan amerikanska herin. Í síðstu helvt av 1920-árunum og fyrru helvt av 1930-árunum nýtti Charles navnafrægd sína til at upplýsa um flogferðslu, bæði almenna og hernaðarliga posttænastu í Norður- og Suðuramerika.
Í mars vóru Charles og kona hansara Anne úti fyri tí harmleika, at ungi sonur teirra, Charles Lindbergh Jr., varð rændur og myrdur. Hendingin varð kallað "Brotsverk aldarinnar" ("Crime of the Century"). Hendingin hevði eisini við sær, at familjan Lindbergh í loyndum flutti til Evropa, har tey føldu seg tryggari enn í miðlarákinum í USA. Familjan flutti aftur til USA í apríl 1939.
Áðrenn USA fór upp í Seinna heimsbardaga, hevði Charles verið dyggur fortalari fyri at halda landið uttanfyri alheims ósemjur, júst sum pápi hansara, ið var tingmaður, hevði gjørt í Fyrra heimsbardaga. Sjálvt um Charles var ímóti krígnum, stuðlaði hann fullt undir hernaðarliga stríðið eftir Pearl Harbour og virkaði sum borgarligur vegleiðari hjá herinum ígjøgnum Franklin D. Roosevelt, forseta USA. Forsetin hevði noktað at loyva Charles aftur uppí herin, har hann hevði sagt frá starvinum í apríl 1941.
Í seinni árum sínum gjørdist Charles prísvinnandi rithøvundur, rannsóknarfari, uppfinnari og umhvørvisverndarfólk.
Charles Lingbergh á vitjan í Føroyum[rætta | rætta wikitekst]
Í 1933 lendi flogfarið hjá Charles á Trongisvágsfirði, tað vóru stórtíðindi tá í tíðini. Kona hansara, Anne Morrow, var við honum á ferðini, og var hon annarpilotur. Tey høvdu stutta tíð frammanundan mist son sín eftir at hann varð rændur og myrdur, so tey høvdu ikki hug at vera við í veitslulag. Tey ótu døgurða hjá Guðmundi Mortensen og hildu leið sína víðari dagin eftir. Tvøroyrar Bygda- og Sjóvinnusavn hevur myndir frá hendingini.[1]


text:
Gran Prix 2018/19, 2. umfar
Úrslitið av Grand Prix kappingini í Klaksvík 6. oktober 2018: Gentur -32 kg.: Herdis Asbjarnardóttir, SJF, 4 stigTeresa C. Dahl, KJF, 3 stigVár Madsdóttir, VJF, 2 stigSofía Fuglø Fagraberg, KJF, 1 stig Gentur -40 kg.: Ása Andrea Ellefsen Næs, VJF…
Grand Prix 2018/19 - 1. umfar
Úrslitini av kappingini í Havn 22. september 2018: Gentur -32 kg: Herdis Asbjarnardóttir, SJF, 4 stigTeresa C. Dahl, KJF, 3 stigVár Madsdóttir, VJF, 2 stigSofía Fuglø Fagraberg, KJF, 1 stig Gentur -40 kg: Ása Andrea Ellefsen Næs, VJF, 4 stigHanna…
Sandoyar Judofelag sett á stovn
Ítróttarhøllin, sum sandoyingar fingu fyri nøkrum fáum árum síðani, gevur nógvar nýggjar møgulleikar fyri ítrótti í oynni. Seinasta nýggja har er, at í gjár varð nýtt judofelag sett á stovn í oynni - Sandoyar Judofelag. Hansa M. Glerfoss, sum vandi…
Føroyingur norðurlendskur meistari
Veteranurin og legendan Búgvi Poulsen frá Havnar Judofelag (Horsens Judo Klub – DK) endurtók góðu úrslitini frá árunum frammanundan og dróg eitt Norðurlendskt Meistaraheitið heim til Føroya. Aftan á 4 harðar dystir í vektbólkinum undir 81 kg., kundi…


text:
Tað er ein sangari við allar hægstu tign innan sína sergrein, sum leygarkvøldið trínur á pallin hjá Sørvágs Country & Bluesfestivali á Dungasandi í Sørvági.
Carlene Carter má metast at vera tað størsta, sum higartil er hent hjá festivalinum, ið nú um vikuskiftið verður hildin á sjeynda sinni. Hon er fødd til at vera eitt listafólk á kongaligum støði orsaka av sínum upphavi.
Og tað er ikki bara tí, at hon er fosturdóttir ein tann mæstasta av øllum á country-himmalinum, Johnny Cash (1932-2003). Føroyar hava enntá havt vitjan av biologisku dóttur hansara, Rosanne – hon vitjaði ikki á countryfestivalinum, men sang eina konsert á Vaglinum á ólavsøku í fjør.
Les eisini: Rosanne spjaddi stjørnudust yvir ólavsøkuna
Countryfestivalurin í Sørvági hevur fyrr havt vitjan av børnum hjá countrylegendum. Í 2016 vitjaði Georgette Jones, sum er dóttir úrmælingarnar George Jones (1931-2013) og Tammy Wynette (1942-1998).
Les eisini: Georgette heiðrar foreldur síni á Dungasandi í kvøld
Hóast gesturin á festivalinum í ár ikki er veruliga dóttir Johnny Cash, so er hon tó av kongaligum bergi brotin, tá tað kemur til søguligar persónar innan countryheimin.
Carlene Carter er fødd í 1955 sum elsta dóttir June Carter (1929-2003) og einasta barn hon fekk við fyrsta manni sínum, Carl Smith (1927-2010).
Carl Smith var ein av teimum stóru countrysangarunum tá, og hevði sína stórheitstíð í fimmtiárunum og nakað inn í sekstiárini við minst 30 løgum á top10 hjá Billboard.
Carl Smith giftist June Carter í 1952, men tey vórðu sundurlisin í 1956 tá Rebecca Carlene Smith var einans ársgomul. Tá hon sjálv fór at syngja tók hon eftirnavnið hjá mammuni, tí tað liggur ein serligur dámur og tign í Carter-navninum.
Carter familjan verður mett næstan at vera upprunin til countrytónleikin. Tá undangongumaðurin og slóðbrótarin, Ralph Peer í 1927 leitaði eftir tónleikabólkum til sínar upptøkur av siðbundnum amerikanskum tónleiki, var familjan Carter millum tey fyrstu, ið hann tók upp á band. Talan var um hjúnini A.P. og Sara Carter, sum sungu saman við Maybelle Carter, ið var gift við bróður A.P.’s, Ezra.
The Carter Family gjørdust tær fyrstu countrystjørnurnar í heiminum, ikki minst í tá døturnar hjá Maybelle og Ezra, Helen, June og Anita, gjørdust ein fastur partur av bólkinum.
Og fyri at gera søguna stutta: Henda June er mamma Carlene, sum nú kemur til Sørvágs, og sum seinni giftist við Johnny Cash, og – sambært fleiri frásøgnum – var kvinnan, ið fekk Johnny Cash á rætt kjøl eftir at hann var komin út í nærum óføri orsaka av rúsevnamisnýtslu.
Tá Carlene sjálv byrjaði at upptraðka av álvara, hevði hon tikið sær eftirnavnið hjá mammuni, men sang tó ikki siðbundið country eins og forfedrarnir. Tað var meira tátíðarinnar poppur við einum twisti av rokki.
Hon var eisini øll áttatiárini gift við enska framleiðaranum Nick Lowe, sum ikki júst er nakar cowboy’ari, tá tað kemur til tónleik, men reindyrkaður rockari, nakað ávirkaður av punkinum eisini, ið herjaði um ta tíðina. Lowe, sum hevð framleitt fyri Elvis Costello, stóð eisini fyri fleiri av fløgunum, sum Carlene gav út í áttatiárunum.
Tá hjúnabandið við Lowe kólnaði og slitnaði í 1990 kastaði Carlene sín alsk á Howie Epstein (1955-2003), bassleikaran í The Heartbreakers, orkestrinum hjá Tom Petty. Tað var eisini hann, sum framleiddi plátuna ”Little Love Letters”, sum kom út í 1993, og er hennara best umtókta.
Tað er á hesi plátuni, at vit finna ”Every Little Thing”, sum Carlene Carter skrivaði saman við Al Anderson, og sum hevur fylgt henni síðan, sum størsta hitt hennara, ið hon ikki sleppur undan at syngja á konsertum sínum.
Hóast tónleikurin var rokkutur, var hann alla tíðina ávirkaður av country-upprunanum hjá Carlene, og hon hevði eisini nøkur siðbundin løg við á fløgunum hetta tíðarskeiðið.
Ikki altíð líka væl eydnað, sum tað t.d. kann upplivast á fløguni ”Musical Shapes”, framleidd av Nick Lowe, frá 1980, har hon tulkar stóra hittið hjá mammuni ”Ring of Fire” á ein hátt, ið var betri ógjørdur – hoyrt við nútíðar oyrum.
Eitt dømi um siðbundnan countrytónleik hoyrist eitt nú á fløguni ”Little Act of Treason”, har hon syngur eina duett saman við pápa sínum, Carl Cmith:
Eftir hetta kom ein langur støðgur í hennara útgávum. Móttøkan av teimum seinastu plátunum hevði ikki verið so væl eydnað, og lívsleiðin hjá Carlene tyktist at ganga niður á bakka. Hon kom í trupulleikar við rúsevnum, og nógv hóvasták varð gjørt burturúr, tá hon og Epstein vórðu fongslað í New Mexico í einum stolnum bili og rúsevnum umborð.
Carlene kom fyri seg aftur, og comebackfløga hennara frá 2008 við sigandi heitinum ”Stronger”, varð væl móttikin. Hon hevur sjálv skrivað alt tilfarið á teirri fløguni.
Í 2014 kom so fløgan ”Carter Girl”, har Carlene fer aftur í familjugoymsluna, og gevur út eitt savn av gomlum Carter Family sangum í sínum egnu útgávum. Carlene er við at vera um tey seksti árini í aldri, og tað roynir hon ikki longur at fjala, heldur ikki stóru líkheitina hon hevur við mammu sína, June.
Ein av góðu sangunum á hesi fløguni er ein nýggj innspæling av einum sangi, sum hon sjálv skrivaði í 1990, ”Me and the Wildwood Rose”, sum er bygt á størsta hittinum hjá Carter Family, ”Wildwood Flowers”, og har Carlene fortelur um upprunan hjá sær sum ein Carter Girl.
Her hoyrist sangurin í eini konsertupptøku frá sama ári:
Seinast vit hoyrdu frá Carlene á fløguøkinum var í fjør, tá hon var partur av útgávuni hjá einum eldri rockara, John (Cougar) Mellemcamp. Carlene hevur ein stóran leiklut á hesi fløguni, bæði sum viðsangari og lagskrivari.
Carlene Carter hevði eisini ein leiklut á fløguni, sum hálvbróðir hennara, John Carter Cash, gav út fyrr í ár, har ymsir lagsmiðir hava sett løg til tekstir hjá Johnny Cash, ið ikki givnir út fyrr. Talan er um vakra sangin sum Johnny skrivaði til konu sína, mammu Carlene, ”June’s sundown”.
Johnny Cash og June Carter Cash spældu í síni tíð inn eitt lag hjá Carlene. Eitt óalmindiliga vakurt kærleikslag, sum Carlene sjálv vistnokk aldri sjálv hevur innspælt:
Leygardagin spælir Carlene Carter á Dungasandi í Sørvági við egnum orkestri. Konsertin er sett at byrja klokkan 22.


text:
VÆLEYDNAÐ MINNINGARLØTA Í LØKSHØLL
Tað var ein stak væleydnað Holocaust minningarløta, sum Vinafelagið Føroyar-Ísrael skipaði fyri í Løkshøll í Runavík Leygardagin. Minningarløtan var 27. januar, sum er altjóða minningardagur um Holocaust og fólkadráp yvirhøvur. Eini hálvtannaðhundrað fólk fingu eina góða uppliving í sera góðu umstøðunum, sum Løkshøll hevur at bjóða.
Blandað kór, sum Eli Smith skipaði fyri, setti sín góða dám á løtuna. Tey sungu kendar sangir, sum "Sh'ema Yisrael", "Kánans land" og "Go Down Moses".
Tvær framløgur vóru; fyrst Jastrid á Dalbø úr Fuglafirði, sum er fólkaskúlalærari, og hevur verið í á minningarsavninum um Holocaust, "Yad Vashem" í Jerusalem at kunna seg um evnið. Hon hevur eisini vitjað í Nazi-týningarleguni í Theresenstad, har tilber, við egnum eygum, at síggja hvussu umstøðurnar vóru, har jødar og onnur hatað fólkasløg vórðu pínd og dripin, í "okkara tíð" í Evropa í Seinna heimsbardaga.
Jastrid greiddi sera hegnisliga frá. Sigast kann, at tað er sera gott, at føroyska skúlaverkið nú veitir frálæru og ger sær ómak at kunna ungdóm okkara um hetta evnið. Nógv gott tilfar um Holocaust er at finna inni á snar.fo.
Eisini Bjørgfinnur Heinesen úr Gøtu, sum, við konu og tveirum døtrum, hevur búð í Jerusalem í hálvt ár, greiddi okkum frá, um Ísrael og fólkið har. Hann segði m.a., at Ísrael í dag er eitt sera framkomið samfelag, og, at har er ógviliga gott at búgva. Hann dugdi væl at lýsa jødiska søgu og nútíðar umstøðurnar hjá øllum ið búgva í landinum.
Hugtakandi sangurin um Jerusalem, "The Holy City", varð so vístur á stórskíggjanum. Tað var hin kendi fiólleikarin André Rieu, sum stjórnaði sínum stóra kóri og orkestri í London.
Sangurin kann hoyrast: TRÝST HER !.
Eftir at tjóðsangur okkara var sungin, var ein góður drekkamuður at fáa, saman við hugnaligum práti.


text:
Niðurlagað fiskivinna sindrar alt samfelagið
Onkur vaknaður ?
Nakrir tjóðveldishøvdingar í Norðurøkinum eru nú loksins í 12. tíma vaknaðir við kaldan dreym eftir óteljandi útpurringar, ávaringar og varskó. Mánakvøldið vóru teir í Dagur og Viku og átalaðu fiskivinnuuppskotið hjá samgonguni og tóku frástøðu frá tí. Hesir hava loksins funnið útav nøkrum, sum vit í Fólkaflokkinum hava ávarða ímóti. Enntá segði borgarstjórin á Eiði, at hann føldi tað næstan sum eina skomm at vera tjóðveldismaður.
Tað tykist tó sum, at heldur ikki henda útpurringin í 12. tíma fær ovasta høvdingan at vakna úr síni dreymaverð. Hann koyrir víðari við skýklaffum fyri.
Ófatiligar avleiðingar
Øll okkara høvuðsvinna, fakfeløg, smiðjur o.a. við tilknýti til fiskivinnuna hava rópt varskó um ætlanirnar hjá landstýrinum. Landsstýrið er í ferð við at knúsa vinnuna í norðurøkinum, fyri at onnur skulu sleppa framat fólksins ogn. Higartil hevur tó ongin áhugi verið hjá øðrum at koma framat. Við fyriliggjandi uppskoti verður heldur ongin áhugi í framtíðini. Kanska onkur spekulantur við skjótt vunnum peningi fyri eyga.
JFK hevur verið alment úti og upplýst, at fiskivinnuppskotið hjá landstýrismanninum kemur at merkja 400 færri arbeiðspláss bara hjá teimum. Aftrat hesum 400 koma so fleiri arbeiðspláss í avleiddum vinnum við tilknýti til skip, bátar og virkir. Tey arbeiðsplássini eru ikki so fá. Við øðrum orðum verður fiskivinnuppskotið ein katastrofa fyri Klaksvik. Tað fer at raka nógv heim. Heim, sum sosialistarnir siga seg umboða.
Vit tosa um útvið 10% av øllum fólkatalinum í Norðoyggjum. Um vit flyta hetta yvir á alt landið, vildið tað svara til uml. 5.000 arbeiðspláss. Hvat hevði hent við Føroyum, um 5.000 arbeiðspláss blivu burtur. Tað hendið í kreppuni í 90-unum við óbótaligum skaða fyri landið.
10% av fólkatalinum er óforkláriligt. Samanbera vit við Eysturoynna, so vildu bæði Bakkafrost og Faroe Origon stongt og sent alt fólkið til hús. Hugsa vit somu avleiðing fyri alt landið, so høvdu 5.000 føroyingar mist arbeiðið. Í dag eru nærum 10.000 í almennum starvi. Vit kunnu ímynda okkum skilið, um Høgni Hoydal legði uppskot fram, sum hevði við sær, at annar hvør í almennum starvi misti arbeiðið 1. januar.
Kann lítið ætla ramaskríggi og ágangin, sum tá hevði verið á Høgna Hoydal og landdstýrið. KVF hevði sent kreppusending í døgndrift.
Er hetta rættvísið, sum lovað bleiv áðrenn valið ?
Landstýrismaður Høgni Hoydal segði í Dagur og Viku, at fyriliggjandi politikkur var tað, sum Tjóðveldi fór til val uppá. Fáur norðanfjørs mundi tó gruna, at úrslitið av politisku dagsskránni hjá Høgna Hoydal og Tjóðveldi fór at merkja miss av hundraðtals arbeiðsplássum í Klaksvík.
Tað mest syndarliga og óskiljandi av øllum er, at landspolitikarnir í samgonguni úr Klaksvík bakka upp um uppskotið og verja tað. Teir siga, at alt skal nokk blíva gott. Tað virkar, sum um tey saman við landstýrismanninum eru betrivitandi. Vinnan og fólkið her duga ikki á at skyna, hvat er gott fyri tey.
Bjargingarmaðurin.
Sum rosinan í pylsuendanum hevur okkara borgarstjóri bjargað samgonguni tvær ferðir innanfyri ein mánaða. Uttan hansara stuðul, so var mest sannlíkt ongin samgonga í dag, tí Sonja Jógvansdóttir stuðlaði ikki samgonguni í fíggarlógini og heldur ikki í pensjónsreforminum. Her kom Jógvan Skorheim inn sum bjargingarmaður.
Var samgongan dottin av í svinginum, so stóðu vit ikki í hesi kreppustøðuni, har øll vinnan stendur bivandi og bíðar eftir hvat fer at henda. Hann hevur hjálpt sosialistisku samgonguni tvørtur um tveir avgerandi stoppprøvar.. Tað er heilt ófatiligt, at borgarstjórin í fiskivinnubýnum Klaksvík er stuðul hjá eini samgongu, hvørs politikkur hevur við sær, at býurin kemur at missa hundraðtals arbeiðspláss. Mest sannlíkt er, at Sonja Jógvansdóttir fer at hjálpa samgonguni við triðja stoppprøvanum, sum er fiskivinnuuppskotið.
Tillagingar
Fólkaflokkurin er til at tosa við um tillagingar/justeringar í fiskivinnuni, men gongur ikki inn fyri hesi kollveltingini hjá samgonguni av okkara høvuðsvinnu. Tað at loyvini ganga út pr. 1. Jan. 2018 er ikki einstýðandi við eina kollvelting. Tjóðveldi brúkar bara hetta søguliga høvið til at kollrenna okkara høvuðsvinnu.
Køva vinnuligt fyritaksemi
Hendan samgongan byggir ikki landið og hevur fleiri ferðir víst, at hon megnar ikki uppgávurnar. Tað verður svangligt og kaldligt, tá hon hevur køvt allan hug til vinnu, tí ongin skal tjena pengar Alt skal í stóra kassa til umfordeiling. Tá verður fátæksligt hjá Aksel, Høgna og Poul at spæla jólamenn og hjá restini at spæla fittar jólanissur. Tá verður neyvan ráð til útdeiliyng av sangbókum til nýføðingar. Tá fara vit aftur at síggja fólkafráflyting og tjóðveldi kann skjóta ein hvítan píl eftir loysingini og borgarstjórin kann skjóta ein hvítan píl eftir vaktrarpakkanum hjá sær.
Sambandsflokkurin kann í hesum hurlivasanum gleða seg yvir, at so leingi henda samgongan situr, verður onki fullveldi.


text:
Føroyskt ginn til ólavsøku
Nú er tað fyrsta ginnið, sum burturav er føroysk framleiðsla, komið á hillarnar í Rúsdrekkasølu Landsins. Tað er Einar’s Distillery, ið framleiðir ginnið, sum hevur fingið navnið Einar’s Gin.
– Vit hava nú í fleiri ár arbeitt við at menna føroyskt ginn, og nú halda vit, at vit eru komin á mál. Vit hava gjørt eitt siðbundið ginn við útgangsstøði í London Dry Gin.
Baraldarber og koriander (deymkorra), eyðkenna smakkin saman við nógvum øðrum urtum, og millum annað føroyska hvannrótin og góða føroyska vatnið geva ein frískligan angandi smakk, sigur Einar Waag, stjóri í Föroya Bjór, sum eisini eigur Einar’s Distillery.
Tá ið London Dry Gin verður framleitt, er eitt krav at øll rávøra og øll krydd skulu verða náttúrlig, tað er ikki loyvt at tilseta nøkur smakkievni, litevni ella annað. Náttúrligu urtirnar liggja í alkoholi eina rúma tíð, áðrenn tað verður distillerað. Tað gevur besta smakkin, greiðir Einar frá. Tað var í 2017, at Föroya Bjór gjørdi eina stóra íløgu í fyrsta føroyska distillaríið.
– Hetta við distillarínum hevur verið ein dreymur hjá okkum í eini 25 ár. Stórur partur av íløguni til eitt whisky-brennarí er longu til staðar í einum bryggjaríi, tað vil siga brygging og gering, so tað liggur væl fyri at fara undir. Vit hava brent whisky síðan 2017, og tað skal liggja í tunnum í nógv ár, áðrenn tað er búnað, sigur Einar Waag.
Einar’s Gin fæst í 70 cl fløskum í Rúsdrekkasølununum um landið, í taxfree umborð á Norrønu og í Duty Free á flogvøllinum.
Föroya Bjór framleiðir eisini Tonic-sodavatn, sum stendur mát við tær allar bestu, so nú ólavsøkan stundar til, kunnu fólk njóta ein Gin&Tonic frá Einar’s Distillery og Föroya Bjór.


text:
Grundleggjandi nýtsla er sera einkul – trýst bert tann appelsingula knappin og lesitólið broytir tekst til talu!
MAGNILINK VOICE 2 er eitt lesitól við dent á at vera einkult og at hava stóra orku og nýmótans sniðgeving. Í stuttum eitt brúkaravinarligt lesitól, sum ger meira, enn tú væntar.
Besta tilfar, smálutir og endalig vøruviðgerð og trygdaratlit ger lesitólið bæði stútt og haldgott. Lesitólið er eitt satt prýði bæði heima og á skrivstovuni, tað riggar væl í einumhvørjum umhvørvi.
Sterkt, men fyllir sera lítið, lesitólið er vælegnað til ferðing og til at hava við sær.
Lætt at klárgera, lyft myndatólsarmin, og Voice 2 tendrar.
Kann tillagast brúkaranum við at stilla lesitíttleika, ljóðstyrki, ljóðprofilar, røddir, ljós og meira.
Lesir skeivt liggjandi skjøl.
Lesir heila A4-síðu hvørja ferð.
Sjálvvirkandi skráseting av málum.
Sera týðiligt og góða dýpd - ment til at lesa stórar bøkur.
Talgild skjøl á einum geyma kunnu eisini upplesast.
Lesitólið lesir allar funkur hart.
Battarí. Battaríið er máttmikilt, tað gevur upp til 5 tímar viðvarandi nýtslu.
Monitor output. Við hesi stilling sæst tann innlisni teksturin á einum skíggja samtíðis við at teksturin verður upplisin. Hesin møguleikin ger tað lættari at síggja, og tað vil betra um lesingina og at skilja tað upplisna.
Útfyllið hesa bíleggingina, og minnist til at skriva navnið á skúlan ella brúkaran.


text:
St. Lusia
St. Lusia (enskt: Saint Lucia) er ein oyggj og eitt land í Karibiska havinum í Norðuramerika. Høvuðsstaðurin eitur Castries, har búgva 32,4% av øllum íbúgvunum á oynni. Fólkatalið í býnum er 60.263. Størri býir eru eitt nú Gros Islet, Soufrière og Vieux Fort.
Innihaldsyvirlit
Jarðfrøði[rætta | rætta wikitekst]
Vulkanska oyggin St. Lusia hevur meira fjallalendi enn hinar Karibisku oyggjarnar. Hægsta fjallið á oynni er Mount Gimie sum er 950 metrar høgt. Tvey onnur fjøll, Pitonirnar (the Pitons), forma tað kendasta staðið á oynni. Tey eru millum Soufrière og Choiseul á vestursíðuni á oynni. St. Lusia er eisini ein av teimum heilt fáu oyggjunum í heiminum, ið hevur ein hevur eina vulkan, har ið fólk kunnu koyra inn í vulkanina. Veðurlagið er tropiskt, og javnan er vindur av landnyrðingi við turrari árstíð frá umleið 1. desember til 31. mai, og einari vátari árstíð frá 1. juni til 30. november.
Fólkið[rætta | rætta wikitekst]
Miðalaldurin er 24,1 ár (2002). Málini ið verða tosað á oynni eru enskt og franskt-kreolskt.
Umleið 90% av íbúgvunum eru katolikkar, 3 % eru anglikanarar, meðan 7 % hoyra til ymiskar aðrar átrúnaðir innan protestatismuna.
Saint Lucia hevur tað hægsta talið av nobelprísvinnarum í mun til fólkatalið. Tveir nobelprísvinnarar koma frá oynni, Arthur Lewis sum fekk búskaparprísin í 1979, og Derek Walcott sum fekk bókmentavirðislønina í 1992.
Fyrisitingarligt býti[rætta | rætta wikitekst]
Saint Lucia er býtt sundur í 11 øki, sum til tíðir hava verið umrødd sum sýslur av bretsku hjálandamyndugleikunum.
- Anse la Raye, 31.0 km²
- Castries, 79.5 km²
- Choiseul, 31.3 km²
- Dauphin
- Dennery, 69.7 km²
- Gros Islet
- Laborie, 37.8 km²
- Micoud, 77.7 km²
- Praslin, 16.0 km²
- Soufrière, 50.5 km²
- Vieux Fort, 43.8 km²
Slóðir[rætta | rætta wikitekst]


text:
Henrik Old fer úr embæti sínum sum landsstýrismaður
Eftir áheitan frá Henriki Old, landsstýrimanni í samferðslumálum, havi eg í dag loyst hann úr embætinum sum landsstýrismaður í samferðslumálum.
Tað harmar meg, at hann ikki longur er partur av landsstýrinum. Eg havi arbeitt væl saman við Henriki, og havi nógv gott at bera honum. Hann hevur verið bæði arbeiðssamur og miðvísur. Hansara avrik tala fyri seg.
Virkin landsstýrismaður
Sum landsstýrismaður eigur hann millum annað stóran heiður í, at barsilsfarloyvið er økt við átta vikum, at eitt hart tiltrongt avloysaraskip til strandferðsluna er í umbúnað, at Hvalbiartunnilin loksins verður gjørdur og mong, mong onnur smærri mál um alt landið.
Henrik er suðringur. Umstøðurnar har hava havt hansara størsta áhuga, og tí hevur hann eisini annaðhvørt slóðað fyri ella stuðlað teimum mongu átøkum, sum henda samgongan hevur gjørt fyri at lætta um tær avbjóðingar, Suðuroyggin hevur.
Har kunnu nevnast at
- Hvalbiartunnilin samtyktur og boðin út,
- túratalið við Smyrli er økt,
- ítróttarháskúlin er uppraðfestur og pengar eru játtaðir til bygning,
- pengar eru settir av til eftirskúla á Tvøroyri, sum skal byrja næsta summar,
- tveir serlæknar afturat eru settir við Suðuroyar Sjúkrahús,
- FHS og búskaparbreyt eru boðin út í Hovi,
- pedagogisk hjálparfólkaútbúgving byrjar í Hovi í januar,
- samferðsluhavnin á Krambatanga er útbygd,
- skjalasavn stovnað á Tvøroyri,
- økispsykiatri er skipað í Suðuroy,
- og, ikki minst, at alilógin er tillagað soleiðis, at stórar útbyggingar kunnu gerast í Suðuroy við teirri treyt, at laksurin eisini verður virkaður í Suðuroy.
Eg tori at siga, at Suðuroyggin ongantíð hevur fingið so høga raðfesting sum farnu trý árini. Og hesum eigur Henrik sín stóra lut í. Tað hevur verið neyðugt, tí oyggin hevur ikki fingið nóg góðan lut í teirri framgongd, vit hava havt.
Lurta eftir fakliga myndugleikanum
Nú, vit komu út í síðsta árið av valskeiðinum, vóru ymiskar meiningar um, hvussu vit skuldu raðfesta tunlarnar. Hetta er beinleiðis orsøkin til, at Henrik nú leggur frá sær. Hetta málið snýr seg um, hvørt tunnil fyrst skal gerast til Dals ella Fámjins.
Tað var ikki semja um hetta í Landsstýrinum ella í samgonguni, og tí valdu vit í summar at leggja málið fyri tann fakliga myndugleikan, Landsverk.
Og svarið var púra greitt: Tað er meira átrokandi at gera tunnilin til Dals enn tann til Fámjins. Orsøkin er, at grót ikki bara ríður niður á vegin, men eisini undan vegnum. Hann liggur á eini rók, tað er steyrrætt beint niður í havið, og tað er veruligur vandi fyri, at dalbingar ein dag einki vegasamband hava yvirhøvur, tí ein partur av vegnum er farin í havið.
Tí hevur ein meiriluti í landsstýrinum og samgonguni gjørt av, at fakliga tilmælið skal fylgjast, og tunnilin til Dals gerast fyrst. Hetta er eisini tað, sum Løgtingið áður hevur samtykt.
Kunnu byrja um ársskiftið
Tað hevur í kjakinum verið sagt, at tunnilin til Fámjins er klárur at bora, og at boringin bara tekur eitt ár. Verður farið í gongd beinan vegin, kann hann borast meðan fyrireikingarnar til Dalstunnilin verða gjørdar.
Men sambært Landsverk skulu 5-600 metrar av arbeiðsvegi gerast, áðrenn borast kann til Fámjins, og av teirri orsøk kann borurin ikki setast í fyrr enn um ársskiftið. Saman við neyðugu vegaføringunum, væntar Landsverk, at tað tekur væl meira enn tað eina árið at gera Famjinstunnilin.
Samstundis metir Landsverk, at tað kann vera klárt at bora Dalstunnilin tíðliga í komandi ár.
Famjinstunnilin kemur
Eg ferðist nógv kring landið, og eg veit, at Fámjinsvegurin ikki er ein nóg góð farleið. Tí skal hetta heldur ikki vera farleiðin í framtíðini.
Samgongan er tí sinnað at kanna møguleikan fyri at hækka játtanina soleiðis, at tunnilin til Dals kann borast skjótt, so vit koma skjótt til Famjinstunnilin.
Eg harmist, at fámjiningar mugu bíða nakað enn. Men eg vóni at fólk í bygdini virða, at tá ið fakligi myndugleikin ger eitt so greitt tilmæli, so mugu vit sum ábyrgdarfullir politikarar taka hetta til eftirtektar. Ein bygd kann ikki liggja við ongum vegasambandi.
Eg eri løgmaður fyri alt landið, og tað er ein høvuðsuppgáva hjá mær at tryggja, at vit gera tað, sum er mest átrokandi fyrst.
Vit skulu hava nógvar tunlar afturat. Fyrst og fremst Hvalba, Norður um Fjall, Dal og Fámjin. Teir koma allir – men teir koma ikki allir í senn.
At enda skal eg boða frá, at eg sjálvur nú taki ábyrgdina av teimum málsøkjum, sum Henrik Old hevur havt í Landsstýrinum til nýtt landsstýrisfólk er útnevnt.
Eg vil takka Henriki Old fyri tað stóra arbeiði hann hevur gjørt í Landsstýrinum. Eg veit, at góðu persónligu viðurskifti okkara halda fram – og eg vóni, at hann fer at nýta sína stóru orku í politikki í mong ár afturat.
Aksel V. Johannesen
Løgmaður
« aftur


text:
Ingi Samuelsen
29.09.2015 - 10:13
Tíðindi > Lóg & Landaskil > Dómstólar og rættarmál
Fýra dagar eru settir av, nú Eystari Landsrættur skal viðgera sokallaða tollmálið um skrivingina hjá Portal.fo og viðgerðina hjá Kringvarpi Føroya av Jørgeni Niclasen, táverandi landsstýrismanni, og málinum um sølu av ótollaðum vørum gjøgnum fyritøkuna N. Niclasen í Sørvági í nítiárunum.
Jørgen Niclasen valdi at saksøkja Svein Tróndarson, táverandi redaktør á Portalinum, og kringvarpsfólkini Dia Midjord, Liljan Weihe og Jan Lamhauge. Hann vann í Føroya Rætti og journalistarnir vórðu dømdir at rinda endurgjald fyri ærumeiðing.
Men journalistarnir kærdu dómin, og nú verður málið so viðgjørt av nýggjum í Eystara Landsrætti.
Landsrætturin hevur sett fýra dagar av til málið. Endalig dómsviðgerð og framløga verður í komandi viku.


text:
Undurfulli filmurin Chocolat vísti okkum greitt, at góðgæti kann vera seksutt og skapa kenslur, ið kitla uppá tann stuttliga mátan.
Eg havi tó sjáldan uppliva góðgætiskitlan líka sterkt sum í dag, tá eg át Raspberry Red frá Summerbird.
Á jólum gav Host Nordic, ið er ein undirveitari hjá Sendistovuni okkum ein góðgætispakka í jólagávu, øll tann sera lekra konfektin hvarv sum døgg fyri sólini, men ein pakki av Raspberry Red, frá Summerbird Denmark var endaður aftast í skápinum hjá mær. Og nú vit vóru eitt sindur brásvong seinnapartin, funnu vit pakkan fram aftur.
Á pakkanum stóð:
“Spanish Almonds embraced in praliné and milk chocolate rolled in chopped raspberries.”
Eg má viðganga, at njótanin av tí súra bersmakkinum, søtu nuggaini og sjókulátuni og tann bleyti eitt sindur beiski smakkurin av mandlu, gjørdi trickið. Hetta smakkaði seksutt.


text:
DJØF gevur út dagførdu ritgerð mína
Vardi doktorsritgerð mína á Háskóla Íslands í 2009. Tá kom ritgerðin út í fyribils útgávu á forlagnum hjá universitetinum.
Síðani hevur DJØF, forlagið hjá donskum búskapar- og løgfrøðingum, vís bókini áhuga og hevur heitt á meg um at dagføra hana.
Fekk í 2012 stipendium at vitja gamla kleystrið San Cataldo á Amalfistrondini í Italia, og fór har undir at ritstjórna bókina av nýggjum. Seinasta árið er nógv granskingartíð farin til hesa verkætlan, sum nú hevur borið frukt.
Dagførda og endurskoðaða bókin er prentað og kann bíleggjast frá forlagnum. Bókin er 364 síður, og er perman prýdd við tekning eftir abban, Eyvind Dalsgaard.
DJØF (sí leinkið)
Á permumyndini síggjast nøkur gomul portur ið leiða tankarnar á tær forðingar og fortreytir í samband við grundlógarroynd, sum bókin viðgerð.
Bókin mennir háttalag at kanna fortreytir og eyðkenni fyri grundlógarroynd, hvussu dómstólar og aðrir óheftir trætustovnar taka støðu til, hvørt lægri lóg er í samsvari við hægri. Nógv venja verður umrødd og hugt verður at 100-tals úrskurðum úr mongum ymsum londum og løgdømum.
Síðani verður hetta háttalagið brúkt at kanna nærri grundlógarroynd og løgfrøðiligar grundgevingar í norðanlondum søguliga og nútíðarliga. Besta myndin av rættarstøðuni fæst við at fata lógtekst og venju sum part av somu heild.
Serligur dentur verður lagdur á at sýna, hvønn týdning samveldisstøður hava, har bókin vísir á bæði Europeiska Samveldi, men eisini Europeiska Mannrættindasáttmálan sum skipanir av samveldiskendum slagi, har tær hægru lógirnar viga tyngri í teimum óheftu dómstólunum – allarhægsturættunum í Luksemborg og Strassburg – og seta til viks ella broyta lógir samtyktar á tjóðartingi.
Víst verður á, at tær vesturnorrønu løgfrøðiútbúgvingarnar høvdu ikki fyrireikað fólk til, hvat fór at henda við at taka undir við ES og EMRS, at tinglógir fóru at verða mýktar og at teir altjóða sáttmálarnir fóru at fáa alsamt ment innihald, vaksa og broytast í tulking.
Men eisini við at hyggja at søguni, teimum elstu norsku, donsku og íslendsku dómunum, sæst hvussu dynamisk ella mennandi tulking hevur verið partur av norðurlendskari jura, uttan at fakliga umhvørvið hevur vilja givið tí stórvegis ans. Tulkingin av grundlógum á okkara leiðum hevur tó mangan, serliga um miðju 20. øld, verið avmarkandi og hevur burturforklára ásetingar í grundlóg og altjóða sáttmálum.
Rákið í løtuni gongur tó týðiliga ímóti størri denti á rættindi og meginreglur, sum vilja brýna ella enntá seta til viks tinglógir gjørdar óumhugsaðar ella kanska við vilja í stríð við samtyktar hægri meginreglur.
Forðingarnar fyri nøktandi ráðgeving, sum bókin vísir á, er hvussu løgfrøðingar mangan ikki vilja taka til sín nýggjar samtyktir ella ikki duga á at skyna lóg sum kemur fram í mennandi tulking.
Lóg,serliga grundlóg og rættindalóg, er broytilig; og bókin veitir innlit í, hvussu lóg skal grundlógarroynd best skal eygleiðast.
Sama háttalagið við denti á at eygleiða mennandi tulking av lóg í úrskurðum er brúkt í bókini um føroyskan arbeiðsrætt og verður væntandi týðandi táttur í granskingini frameftir.
http://www.djoef-forlag.dk/da/boeger/w/west-nordic-constitutional-judicial-review
Bókin er umrødd á setursheimasíðuni
Bókin fæst frá HNJ Bókhandli
Bókin fæst frá Amazon
Rit og rák selja eisini bókina


text:
Tað sum vitast kann um Gud liggur teimum jú opið; Gud hevur gjørt teimum tað opinbert. Ósjónliga vera Hansara, bæði æviga kraft og guddómleiki Hansara, sæst frá skapan heimsins; tað skilst av verkum Hansara; tey hava tí onga avsakan (Rómbrævið 1: 19-20)
Youtube: Faroe Apologetik
Wednesday, January 30, 2013
Gudloysingar sum inntreingja
Thorkild Grosbøll er danskur prestur sum ikki trýr á Gud og ikki heldur tað verða neyðugt, sjálvt um ein hevur leiðandi og ávirkandi starv innan fólkakirkjuna. Víðari heldur Thorkild tað verða rætt, fyri sítt viðkomandi, í einum kristnum konteksti, at framleggja eina heimsmynd av Kristindóminum, sum ikki inkluderar tað ónátturliga.
Grosbøll grundgevur fyri hesum, við at sundurskilja indre missiónska áskoðan frá Fólkakirkjuni.
Hví er so talan um inntreingjan?
Her mugu vit ivaleyst nógv longur aftur í tíðina, tá vanliga menniskja var meiri religiøst og prestaskapur somuleiðis.
Í 17-18 øld, broytist hetta, ikki bara millum luteranarir, men eisini millum tey kristnu aðrastaðni í Europa og USA, har í deistar og gudloysingar tóku sæti í teologiskum setrum og fóru at smíða ástøðir og metodir við tí endamálið at framala ein nátturulistiskan Kristindóm, eina teologiska heimsmynd, sum í dag er meiri ella minni galdandi, í kanska flestu statskirkjum og kristnu umhvørvum.
Tað er neyvan nøkur loyna at hendan ávirkanin hevur havt til endamáls, at mergsúgva styrkina úr Kristindóminum innanfrá og oyða tess kristnu ávirkan út til samfelagði.
Grosbøll, talar enntá um hesa inntreingjan sum dømi uppá sunnan opinleika. Eg eri ikki samdur! Allir samfelagsbólkar, allar áskoðanir hava ein miðdepil sum ikki er opin, har tey samdu, í einleika, kunnu styrkja og mennað bæði áhugabólkin og áhuga. Tildømis fer eitt garva sambandsfólki ongantíð at fáa ein týðandi sess í Tjóveldisflokkinum, ein teist fer ongantíð at fáa leiðandi sessin í einum sekulerum humanistiskum bólkið, ein anti-samkyndur forprákari fer neyvan at fáa leiðandi ávirkanina í LGBT.
Um so var, kundu hesi ivaleyst vart sína støði við pástandinum, at hesi í allari erligheit ikki kundu annað, enn at hildi seg til tað áskoðan sum tey hildu hava sterkasta grundvøllin. Men ein kundi eisini hildi fyri, at hesi heldur áttu at funni sítt rætta stað og áhugabólk.
Við øðrum orðum er Thorkild Grosbøll, dømi uppá gudleysa inntreingjan og hann er so langt frá tann einasti.
Fyri neyðini at tað gerst ein vaksandi trendur, at kirkjur og tey sum søkja kirkju embætir, ynskja at persónlig trúgv verður ein absolut neyðug treyt, um ein skal hava nakran myndugleika og nakra ávirkan í einum kristnum áhugabólkið.
http://www.kristeligt-dagblad.dk/artikel/495295:Kirke---tro--Grosboell---Troende--praester-har-intet-med-kristendom-at-goere


text:
Eg fari ikki at bólka allar ateistar undir hetta rákið (langt frá), men talan er um slagið av einum vaksandi rákið, og fyri at siga tað milt, eitt ómetaliga ósømuligt og hatafult rák, sum eisini videoløgini niðanfyri er snøgt dømi uppá.
Hetta er so Tim Minchin, ein kendur australskur sangari, skemtari og fjeppari av Richard Dawkins.
Minchin er komin við absurdum úttalisum sum tildømis:
"If you apply doubt to anything...the whole religion thing is obviously a fantasy."
"Science adjusts its views based on what's observed. Faith is the denial of observation, so that belief can be preserved."
Veit ikki um Minchin torir at nýta somu yvirskepsis um ateistisku heimsmyndina (eina tilveru uttan Gud)? Kundi tað hugsast at enntá ateisma hevði opinbera seg at verði ein ynskihugsan, dømi uppá villasta menniskja hugfloð? Eg meini so við, støði er ikki hægri enn at hesir samanbera hugtakið um Gudin við spagettu ódjór, flúgvandi tekannir og eitt slag av einum supermanni, sum eigur at reika runt í luftini.
Og hvat meinar maðurin við, at trúgv er ein avnoktan av tí sum vit eygleiða?
Sum sagt er tað eingin loyna, at Minchin fjeppast í Dawkins og hetta ljóðar enntá sum Dawkins:
Men aftur til Minchin. Bæði videoløgini hjá Minchin, umboða ivaleyst tað sum vit kristnu og nógvir aðrir teistar vildu rokna sum ósømuligt, har í Minchin í tí fyrra tykist skammast við mannfólkahugburðin til kvinnuna (tað er samtykt), men fyri síðani at venda álvara til eina joke. Sangurin inniheldur kortini sonn fakta um heimsins neyð og elendigheit, sum vit ivaleyst øll hugsa um, men sum nærum eingin ger nakað við. Kann tó kortini ikki lata verða at hugsa, hvussu Rebecca Watson (í einum gudleysum høpið) vildi tikið sumt av hesum upp:
http://kristindomur-svarar.blogspot.com/2012/11/gudloysi-kvinnan-og-sjalvsviri.html
Seinna videolagið er grov háðan av pávanum; tað skal Minchin sjálvandi hava loyvi til.
Pávadømið hevur sjálvandi gjørt hópin av feilum (í dag somuleiðis). Tó so, at ein eisini má bíta í seg, at pávadømið gjøgnum øldirnar, hevur avrikað hópin at øllum tí góða ein kann hugsa sær. Skal eg samanbera ateistiska rákið við pávadømið í seinasta árhundra, so stendur kanska Katólska kirkjan, óansæð tess mongu feilir, heldur týðiligari fram sum tann sociali vitin og vinur menniskjans.


text:
Bólkur B (vanligur bilur) gevur rætt til at koyra:
- Persónbil við í mesta lagi 8 sessum, umframt førarasessin og hvørs loyvda heildarvekt í mesta lagi er 3.500 kg.
- Vørubil, hvørs loyvda heildarvekt í mesta lagi er 3.500 kg.
- Vognrað, sett saman av persón- ella vørubili og einum viðfestisakfari, hvørs loyvda heildarvekt í mesta lagi er 750 kg.
- Vognrað, sett saman av persón- ella vørubili og einum viðfestisakfari, hvørs loyvda heildarvekt er meira enn 750 kg. Samlaða loyvda heildarvektin á vognraðnum kann ikki vera meira enn 3.500 kg, og loyvda heildarvektin á viðfestisakfarinum kann ikki vera meira enn eginvektin á bilinum við ískoyti av 50 kg. Við áseting av samlaðu loyvdu heildarvektini fyri vognraðið og loyvdu heildarvektini fyri viðfestisakfarið, sbr. 2. pkt., verður antin skrásetta heildarvektin á viðfestisakfarinum ella ein møguliga lægri ásett heildarvekt í skrásetingargrundarlagnum hjá bilinum nýtt.
- Trýhjólaða motorsúkklu.
- Traktor/motoramboð.
- Motorsúkklu, hvørs slagvolumen í mesta lagi er 50 cm3 og sum hevur eina konstruktivt ásetta ferð, sum í mesta lagi er 45 km/t.
- Lendisakfar
Persónur skal hava fylt 18 ár fyri at fáa koyrikort, men venjingarakstur kann í fyrsta lagi fara fram 3 mánaðir áðrenn viðkomandi er 18 ár. Umsøkjarin skal bæði til eina ástøðis og verkliga roynd.
Umsøkjarin skal lata fylgjandi skjøl inn til Akstovuna:
- Umsókn um koyrikort
- Læknaváttan. ( ikki eldri enn 3 mánaðir)
- Dóps- ella navnabræv.
- Væltroffin passmynd. ( hattleys)
- Fyrstuhjálparprógv
- Gjald fyri ástøðis og verkliga roynd kr. 550,-
- Gjald fyri útgávu av koyrikorti kr. 250,-


text:
Kringvarpið lærdi meg at hata Ólavsøkuna.
At Kringvarpið sendur beinleiðis frá Ólavsøkuni gevur góða meining, tí hetta er jú ársins størsta fólkatiltak, og tað liggur sera væl fyri. Fyrr var hetta sera hugnaligt at lurta-, og hyggja at. Og enntá fara til. Men tað hevur verði alsamt meira trupult seinastu uml. 10 árini. Tað hevur tó verði til at klára, eftir sum tað bert er tveir dagar um ári. Nú haldi eg tó at tað er fari ov langt. Fleiri ferðir í somu sending, merki eg eitt lítið sting í hjarta. Har hoyrist ein óvani millum Føroyingar, - kanska mest Havnarfólk – har tey kalla eina stevnu í Havn fyri tjóðarhátíð.
Lat meg sláa fast, at Ólavsøkan er sera hugnalig og savnandi. Men hon er eisini, fult og heilt, ogn hjá Havnarfólki. Fyrireika av Tórshavnar kommunu og øðrum feløgum í Havn. Og mest sum hvør tann einasti Ólavsøku sangur er um Havnina, og ikki um Føroyar. Hon er eisini avmarka til eitt lítið øki í Tórshavn. Umleið ein tríkantur millum báðar bátahyljarnar og sjónleikarhúsið. Hevur man ikki verði innanfyri hetta avmarkaða øki. Ja, so hevur man ikki verði á Ólavsøku. Og at siga seg halda Ólavsøku aðra staðni í landinum, ella uttanlanda, er beinleiðis møsn. Antin fer man á stevnu, ella fer man ikki á stevnu.
Hetta fyribrigdi við ’tjóðarhátíð’ hevur nú vundið so nógv uppá seg, at yngsta ættarliði trýr uppá hesi ósannindi. Enntá er tað komið har til, at tað stendur í orðabókini. Og lýsingar frá stórum føroyskum feløgum, á Facebook og aðrastaðni, fáa útlendingar at halda. At ein stevna í Tórshavn er "national day", ið umboðar allar føroyingar. Hesin stórlætisørskapur frá Kringvarpinum og havnarfólki, og fákunna frá fólki annars, drepur mín hug til at stuðla Ólavsøkuni. Og eg eri vísur í, at eg ikki eri einsamallur. Eg velji at trúgva, at enn er vón fyri Føroyingum. Og tað kemur ein dagur, har vit fáa eina veruliga tjóðarhátíð.
Ólavsøka hevur fingið ein heiður, ið ikki er uppiborin. Eina falska tign.
Heimkærur føroyingur.


text:
Tað verður rockur fyri allar pengarnar, tá ið amerikanski bólkurin Twisted Sister fer á stóra pall á Summar Festivalinum.
Twisted Sister steig inn á tónleikapallin tíðliga í 1970’unum, og eftir nógv ár við framførslum á smærri spælistøðum, hittaðu teir av álvara fyrst í 1980’unum, tá ið plátufeløgini av álvara fingu áhuga fyri teimum.
Útgávan Stay Hungry frá 1984 gjørdi Twisted Sister heimskendar, og tað vóru serliga tveir sangir, sum slóðaðu fyri hesum. I Wanna Rock og We’re Not Gonna Take It vóru tvey av størstu rockhittunum í 1980’unum, og MTV spældi sangirnar næstan uttan íhald hetta tíðarskeiðið. Twisted Sister hevði eisini fleiri onnur hitt og seldu nógvar milliónir plátur.
Twisted Sister eru framvegis virknir við framførslum kring heimin, og seinastu ummælini geva greiðar ábendingar um, at bólkurin er í stórformi.
- Summar Festivalurin vil gera tað gjørligt at uppliva altjóða toppnøvn á føroyskum palli, og við Twisted Sister kunnu vit enn einaferð bjóða føroyingum ein legendariskan rockbólk, sum vit fyri bara fáum árum síðani ikki hildu var gjørligur at fáa til Føroya at spæla. Men nú er hetta veruleiki, og hetta verður ein tann størsta rockkonsertin, sum nakrantíð hevur verið í Føroyum, sigur Erik Biskopstø, ein av fyrireikarunum av Summar Festivalinum.
- Twisted Sister hevur gjørt nøkur av størstu rockhittunum, sum nakrantíð eru skrivað. Hetta er upprunarockur spældur av einum bólki, sum framvegis er í sera góðum formi, sigur Erik Biskopstø, ein av fyrireikarunum av Summar Festivalinum.
- Summar Festivalurin vil gera tað gjørligt at uppliva altjóða toppnøvn á føroyskum palli, og við Twisted Sister kunnu vit enn einaferð bjóða føroyingum ein legendariskan rockbólk, sum vit fyri bara fáum árum síðani ikki hildu var gjørligt at fáa til Føroya at spæla. Men nú er hetta veruleiki, og hetta verður ein tann størsta rockkonsertin, sum nakrantíð hevur verið í Føroyum, sigur hann.
- Vit hava havt onkrar heilt stórar løtur, tá vit hava kunngjørt høvuðsnøvn á Summar Festivalinum, og hetta er ein av teimum.


text:
Løgtingið hevur samtykt nakrar broytingar til løgtingslóg um barsilsskipan, sum koma í gildi 1. januar 2018. Høvuðsbroytingarnar eru, at foreldur fáa rætt til 2 vikur afturat við barsilspeningi, og at Barsilsskipanin verður eftirlønargevandi.
Tíðindaskriv frá samferðslumálaráðnum,
Longda farloyvið fáa foreldur, sum eru í barsilsfarloyvi 1. januar 2018 og seinni. Eisini tey foreldur, sum 1. januar 2018 ikki hava fingið síðsta útgjald úr Barsilsskipanini, fáa 2 vikur afturat sínum farloyvi, hóast teirra farloyvi endaði 1. desember 2017.
Soleiðis er barsilstíðin longd:
- Vanliga barsilstíðin er longd frá 44 til 46 vikur eftir barnsburð.
- Barsilstíðin hjá fleirburaforeldrum er longd frá 48 til 50 vikur eftir barnsburð.
- Barsilstíðin hjá foreldrum at ov tíðliga føddum børnum er longd frá 52 til 54 vikur eftir barnsburð.
- Barsilstíðin hjá ættleiðingarforeldrum er longd frá 48 til 50 vikur eftir móttøku av barninum.
Aðrar lógarbroytingar
- Eftirlønargjald verður lagt aftur at øllum útgjøldum eftir 1. mars 2018.
- Freistin at søkja um barsilspening er longd til 1 ár eftir barnsburð, galdandi fyri børn, sum eru fødd eftir 1. januar 2017.
- Kravið um, at starvsfólk skal setast í staðin fyri lærling hjá tí almenna, tá ið hann fer í barsilsfarloyvi, er strikað.
Barsilsskipanin skal hava fráboðan um longt farloyvi
Foreldur, sum eru fevnd av lógarbroytingini, skulu biðja arbeiðsgevaran senda Barsilsskipanini teldubræv um, nær longda barsilsfarloyvið verður hildið, og hvør heldur tað. Foreldur, sum ikki hava arbeiðsgevara, skulu sjálv senda Barsilsskipanini teldubræv við hesum upplýsingum.
Teldubrævið skal sendast til barsil@taks.fo.
Útgjaldið fyri tær báðar eyka vikurnar verður goldið í februar 2018.


text:
Bloggur
7. desember 2017
Herfyri fór ein sera dugnaligur, hugkveikjandi og fyri meg nærlagdur persónur. Hesin persónur spældi ein týdningarmiklan leiklut í míni fatan av, hvussu eg skilti mín egna leiklut sum lærari og persónur, ella hvussu eg sjálv ynski at vera og verða fatað. Enn eri eg tó langt frá liðugt stoypt og verði tað vónandi ongantíð. Hvønn dag loyvi mær sjálvari at seta tíð av at hugsa um dagin sum fór. Bara eina lítla løtu at grunda um dagin. Hvat hevði týdning, og hvat hevði minni týdning? Hvat gjørdi eg gott nokk, og hvat kundi eg gjørt betur? Onkuntíð ynski eg at gera eina hundans rúgvu við alt møguligt, men onkuntíð vil eg bara eygleiða, lurta, læra, taka til mín og skilja.
“Eg eri ikki gjørdur til skúlan,” segði ein eitt sindur óróligur næmingur einaferð við meg. “Hví sigur tú tað,” spurdi eg. “Tí tað veit eg bara – eg dugi ikki at sita í frið.” Og ja, hann dugdi ikki serliga væl at sita í frið, men at hann ikki er gjørdur til skúlan, vil eg helst ikki vera samd í, tí skúlin er jú fyri øll! Eisini tey, sum fáa ilt í bibbur og hárrøtur, tá tey sita ov leingi still. Sami næmingur dugdi við einum skálkabrosi og skemti at føra seg fram og hevði eina lítla framløgu til eina Oscar-virðisløn. Hann kendi sera væl uppgávuna, hann megnaði bara ikki at fylgja henni frá a - oy. Og so eru tað næmingar, ið ikki megna trýstið vit áleggja teimum, tá talan eru um royndir og framløgur av størri og minni slagi. Kanska vit skulu leggja enn størri dent á at læra næmingar at standa fram?
Herfyri koyrdi eitt sjónbandabrot runt á sosialu miðlunum, har kendir føroyingar í smáum brotum søgdu frá, hvørjir lærarar høvdu havt serliga góða ávirkan á skúlagongd teirra. Eg spurdi so míni egnu børn tað sama. Meðan eitt teirra helt, at kreativi vinkulin, sum ein av lærarunum hevði, hevði allarstørsta týdning um góðar og læruríkar skúlaløtur, søgdu hini bæði, at teir lærarar, sum tey høvdu havt í longst tíðarskeið, høvdu størsta týdning, tí tað var har, tey kendu seg tryggast. Tað svarið kom eitt sindur óvæntað á meg, tí eg í míni egnu skúlatíð minnist allarbest til tær heilt fáu løturnar, tá ið vit fingu møguleikan at vera í kreativum umhvørvi.
Tað hevur verið hugaligt og hugnaligt at sett orð á nakrar av tonkum mínum hetta seinasta árið, eg havi bloggað fyri Skúlablaðið og nú er hetta so seinasti bloggur. Læruríkt og ikki sørt avbjóðandi.
Hvat komandi ár ella framtíðin hevur at bjóða, veit eg av góðum orsøkum ikki, men hugurin til læraralívið og hugurin at fevna hvønn dag við allarbestu vónum er eitt endamál í sjálvum sær – ein drívmegi.
Gleðilig jól og eitt vónríkt 2018!
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Undir lúku 2 lá søgan um ein stóran føroyskan sigur uttan fyri landoddarnar. Hetta var søgan um Bjørk Herup Olsen, sum vann kapping í Reykjavík International Games. Aftur í dag er søgan um stórfingnan og forkunnugan sigur uttanlands og aftur er talan um um kapping í brøðratjóð okkara, Íslandi.
Seinnu árini hava alt fleiri og fleiri føroyingar valfartað yvir til Íslands at luttaka í Reykjavíkar Marathon, sum verður fyriskipað í sambandi við mentunnarvikuna hjá teimum. Ein ørgrynna av útlendingum koma úr øllum heiminum at renna bæði maraton, hálvt maraton og 10 km. Eisini hava tey barnarenning á skránni, og seinnu árini hava íalt verið um 7.000 luttakarar, og sum sagt eisini nógvir føroyingar.
Guttorm var ikki heilt einsamallur føroyingur í Reykjavík. Vinstrumegin er tað Jonhard Larsen,
sum her er nýbyrjaður at renna og høgrumegin er tað góði gamli Harry Hansen, sáli.
Men so var ikki í 2001. Guttorm Sørensen var farin til Íslands at ferðast kring landið í bili við familjuni, og hevði passað sær løgir at luttaka í Reykjavík ½ Marathon á leiðini. Men fyrst skulu vit aftur til tíðliga í 2001, tá fyrireikingarnar til oyggjaleikir í 2001 stóðu uppá tað harðasta. Alt gekk sum tað skuldi. Nógv venjing og formurin har eftir. Kappingarnar gingu enn betur enn væntað og vónað, og bæði til Várkappingina í Runavík og á Flaggdegnum rann hann sínar bestu tíðir. Men so hendir tað sum ofta hendir, tá tað gongur allarbest. Á ferðini til Dortmund at hyggja eftir UEFA-Cup finaluni milllum Liverpool og Alaves var eisini nógv venjing.
Alt sá út til at ganga uppá stás. Á Westfalenstadion vann Liverpool 5-4 eftir umdyst og golden goal, og so skuldi farast til Esbjerg at venja. Men her endaði spælið. Hann fekk skaða í tjúkkan, og allar tær góðu fyrireikingarnar til oyggjaleikirnar fóru fyri bakka. Úrslitini á Isle of Man gjørdust einki serlig. Nr. 10 á 10.000 við 34.03 og nr. 13 á ½ maraton við 1.18.43 á einari sera tungari rutu.
Og sjálvandi var sonurin Jan Elmar eisini við til barnarenningina!
Tað byrjaði at ganga frægari, og á ólavsøku og til FM vóru úrslitini blivin góð aftur, so Guttorm helt at hann skuldi royna at renna eitt frægari ½ maraton í Reykjavík enn á oyggjaleikunum. Reykjavík Marathon var ikki eins stórt tá, sum tað er nú. Gott og væl 1.000 rennarar fóru avstað út á tær tríggjar ruturnar – 10 km, ½ maraton og maraton. Fleiri kenyanskir rennarar vóru at síggja, so man væntaði ikki tað stóra. Øll byrjaðu samstundis, so tað var eitt sindur ringt at vita, hvørjum man rann ímóti.
Renningin gekk væl hendan dagin
Tá ið 10 km rennararnir vórðu beindir móti málinum, varnaðist Guttorm brádliga, at hann var fremstur av øllum rennarunum. Kenyanarin John Rotich hevði runnið eitt sindur skeivt, og varð endaður nakað aftanfyri Gutta, sum nú hann lá á odda, veruliga hevði fingið vind í seglini. Hann rann einsamallur á mál væl fremstur í ensom majestæt til stóra frøi fyri íslendsku áskoðararnar. Professionelli kenyanarin John Rotich mátti taka til takkar við at gerast nummar tvey.
Sigurssælur hevjar Guttorm armarnar og spreingir málbandið!
Tíðin hjá Guttormi gjørdist 1.16.16, og endaði harvið meira enn tveir minuttir framman fyri nr. 2. Jonhard Larsen hevði tíðina 1.29.41 og Harry Hansen hevði 1.40.16! Úrslitalistin sæst her: http://afrek.fri.is/Afr/afr2001/rm01-hal.htm .
Guttorm kann saktans hevja armarnar eftir slíkan sigur.
Tað er ikki á hvørjum degi, at føroyingar vinna stórar kappingar úti í heimi. Vinningurin var ein flogferðaseðil úr Reykjavík til meginlandi tur-retur. Um hann nakrantíð fekk høvi at brúka hendan ferðaseðilin, dugi eg ikki at siga.


text:
Danir skipa sum kunnugt fyri Danish Open nú leygardagin til týsdagin 28. – 31. mars 2015, við luttøku av eisini nógvum føroyingum. Og vit hava rættiliga góðar møguleikar at fylgja við á netinum:
- Live stream frá finalunum her á dr.dk
- Live úrslit frá innleiðandi og finalum her á livetiming.dk
Danska svimjisambandið hevur hartil stovnað sær hesa Twitter-kontu, og viðmæla hashtag #DanishOpen15 til at fylgja við tíðindum haðani.
Hartil er tíðindamiðilin svoem.dk hjá danska svimjisambandinum, og offisiella síðan svoem.org.
Innleiðandi riðlar eru frá kl 10:00 danska tíð, sum er kl 09:00 her í Føroyum. Finalurnar eru frá kl 17:30 danska tíð, allar dagar uttan týsdagin tá ið tær eru frá kl 17:00.


text:
Seinastu dagarnir hava verið merktir av m.a. evnisviku, framsýning og øðrum góðum upplivingum. Vikan endaði við eini hugnaligari sangløtu, har gestasangari var Kristleif Zacariassen, sum saman við Tóru hevur verið í starvsvenjing á skúlanum.
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
Tað eru tvær ferðir í lívinum, at ein maður ikki skal hugsa, tá hann hevur ráð til tað, og tá hann ikki hevur.
Mark Twain


text:
Jan Lööf Søgusavn
Bókaklubbin
- Síður: 301
- Útgávuár: 2018
- Upprunamál: svenskt
- Innbinding: innbundin
- Rithøvundur: Jan Lööf
- Myndir: Jan Lööf
- Týðari: Pauli Nielsen
Tólv myndabókaklassikarar eftir Jan Lööf frá 1966 til 2008 eru savnaðir í hesum stórfingna søgusavni.
• Palli hjálpir einum riddara • Søgan um blóðreyða súreplið ABC-bókin • Viktor byggir eina brúgv • Palli í frumskóginum Abbi er sjórænari
• Lummalyktin hjá Palla • Talbókin Halt fast Fabian • Føðingardagsgávan • Ketturnar hjá Matildu • Palli hittir ein tokførara •
Ritverkið hjá Jan Lööf er í einum klassa fyri seg. Í meira enn 50 ár hevur eydnast honum at finna fram til tað heilt serliga í myndum og frásøgutóna, sum fangar lesaran.
Tað gandakenda, sum ger, at tú vilt sleppa at lesa bøkur hansara aftur og aftur! Við hesum søgusavninum heiðra vit ein av størstu barnabókaskaparum í Svøríki.
Jan Lööf hevur millum annað fingið Expressens Heffaklump, Elsa Beskow-plaketten, Selma Lagerlöf bókmentaprísin og Astrid Lindgren- prísin.


text:
Ghanesi til royndarvenjing
TB | 07/01/12
TB hava fingið fatur á einum álopskendum miðvallara úr afrikanska landinum Ghana. Leikarin talan er um, er Samuel Ayew Yeboah, og er hann skrásettur fyri ein landsdyst fyri Ghana afturi í 2009, í African Nations Championship.
Hesin Samuel kemur til royndarvenjing á Tvøroyri í næstum, og gongur tað honum væl, verður sáttmáli væntandi undirskrivaður millum partarnar.
Royndarvandi í Aalborg herfyri
Herfyri var Samuel til royndarvenjing hjá SuperLiguliðnum AAB, men har eydnaðist honum ikki at fáa sáttmála, hetta hóast hann stóð seg rættuliga væl. Venjarin hjá AaB, Kent Nielsen metti tó, at ghanesiski leikarin ikki heilt var klárur til støðið í Super Liguni. Nú fer Samuel so at royna seg á Tvøroyri, og tað verður spennandi at síggja, hvussu hesin fer at royna seg, og um hann klárar at berja seg inn millum røsku tvøradreingirnar.
Yrkisleiðin hjá Samuel A. Yeboah
Yrkisleiðin hjá Samuel byrjaði afturi í 2004, tá hann fekk sáttmála við Inter Allies F.C. í Ghana, og eftir tvey góð har, varð hann leigaður út til Liberty Professionals F.C., sum spælur í bestu Ghanesisku deildini. Leiguárið gekk framúr væl, og árið eftir hevði hann flutt permanent til felagið, hann hevði útmerkað seg hjá. Tvey ár seinni, í 2009 hevði Samuel staðið seg so væl, at Ghanesiski landsliðsvenjarin sá seg noyddan at hava hann við til African Nations Cup dyst teirra móti Tanzania. Sostatt náddi hesin leikarin málinum, sum flest allir fótbóltsleikarar droyma um, nevnuliga at umboða sína tjóð í landsdysti.
Samuel hevur nógvar sera evnaríkar leikarar at kappast við, tá tað kemur til landsliðið, og tí má tað metast til at vera framúr góð evnir, hesin 23 ára gamli Ghanesin hevur. Hann vil eisini sleppa at vinna sær onkra uppkalling afturat, og metti tí, at hann mátti sleppa sær út um landoddarnar at spæla fótbólt. Hetta fekk hann, til í fyrstu syftu at royna at finna sær feløg í Europa, at sleppa til royndarvenjing hjá. Hann var eisini fleiri ferðir uttanlands í slíkum ørindum, og tá onki av hesum eydnaðist, føldi hann seg noyddan til at skifta felag heima í Ghana, fyri at koma í gongd aftur í yrkisleiðina heima í Ghana. Hesaferð skifti hann Liberty felagið út við Eleven Wise F.C., og eftir eitt kanón ár, men enn onga eydnu við at finna eitt felag í Europa, valdi hann at taka stigið fult út, og flyta til Danmarkar, har hansara leitan so heldur fram.
Man kundi nevnt nógvar aðrar kendir leikarar, við uppruna úr Ghana, men vit siga at hetta var nóg mikið. Sum tit síggja, skal okkurt serligt til, um man skal spæla seg inn á eitt so sterkt landsiið, og higartil hevur tað eydnast Samuel einaferð. Hann vónar tó,at tað verður ein uppliving hann sleppur at royna aftur.
Í dag, nakrar mánaðir eftir at vera komin til Danmarkar, hava TB fingið frænir av leikaranum, og vónandi kunnu tey í felag royna at hjálpa hvørjum øðrum á mál við teirra respektivu aðalmálum.
Vit vóna í øllum førum at tað fer at gangast báðum pørtum væl, og bíða spent eftir at síggja, hvussu hendan afrikanska leyvan fer at royna seg.
Fyrsti venjingardysturin er longu fyrireikaður, og tað verður ein ferð til Havnar, har HB taka móti, ónsdagin 11. januar. Um Samuel verður við tá, duga vit enn ikki at siga tykkum.
Viðmerkingar
-
Samuel Ayew Yeboah er sikkurt ein útmerkaður leikari fyri føroyskan fótbólt. Eg havi tó rímiliga gott innlit í afrikanskan fótbólt, og kann tí ikki lata vera við vísa á nakrar feilir í greinini.
Tíðliga í greinini kann man lesa, at hesin leikarin spældi ein landsdyst fyri Ghana móti Tanzania í 2009 African Nations Championship. Longri niðri í greinini stendur
”… í 2009 hevði Samuel staðið seg so væl, at Ghanesiski landsliðsvenjarin sá seg noyddan at hava hann við til African Nations Cup dyst teirra móti Tanzania.”
Her blandar man African Nations Championship og African Nations Cup saman. African Nations Cup er tann stóra kappingin, ið svarar til EM í Evropa. African Nations Championship er ein minni kapping, ið bara er fyri leikarar sum spæla í Afrika. Dystir í African Nations Championship eru tískil ikki roknaðir sum altjóða FIFA-skrásettir dystir.
Eg veit man ikki altíð skal stóla uppá wikipedia, men tað man finnur har um hendan leikarin er at hann hevur spælt ein altjóða FIFA skrásettan dyst móti Tanzania. Hetta var í 2008 og ikki 2009. Hetta passar eisini við tað man finnur FIFA heimasíðuni. Ghana spældi ein vinardyst móti Tanzania 20/08-08, sum endaði 1-1. Tað merkir sostatt, at Samuel Ayew Yeboah ikki hevur spælt nakran dyst í African Nations Cup.
Tað er tó rætt at Samuel Ayew Yeboah luttók í 2009 African Nations Championship http://www.cafonline.com/competition/african-nations-championship_2009/news/2260-chan-2009-squad-list.html
Ghana kom heilt í finaluna, ið teir taptu móti Dem. Repubic of Congo (DRC). Ghana vunnu brotssparkkapping móti Senegal í semifinaluni. Samuel Ayew Yeboah tók sær av tí eina brotssparkinum http://www.cafonline.com/competition/african-nations-championship_2009/news/2366-ghana-claim-chan-final-place.html
So skuldi tað verið komið uppá pláss 🙂
-
Her eitt link til semifinaluna millum Ghana og Senegal. Dysturin endaði 1-1, men Ghana vann uppá brotssparkkapping
http://www.dailymotion.com/video/x8le71_ghana-vs-senegal-chan-2009-semi-fin_sport
Samuel Ayew Yeboah byrjaði á bonkinum, men kom inn og tók sær av tí eina brotssparkinum. Spolar man fram til 2:00 sær man Yeboah (nr 11) fejra málið saman við málskjúttanum. Brotssparkið hjá Yeboah verður tó ikki víst, men í tí minsta sær man hvat støðið African Nations Championship er á. Tað skuldi verið høgt nokk til føroyskan fótbólt 🙂


text:
Møguleikarnir fækkast
TB | 06/10/13
Effodeildin: B36 2-1 TB
Triðseinasta umfar er farið afturum bak og vit standa eftir við einum 2-1 tapið fyri B36. Tíverri var hetta ein av teimum dystunum, ið vit so at siga skuldu hava stig, tí KÍ megnaði at vinna á AB og harvið eru teir í verandi løtu trý stig framman fyri okkum.
Tveir dystir eru eftir at leika, seks stig og mótstøðuliðini eru HB í Gundadali og Víking við Stórá. Hóast ein ikki vanliga gevur nakað burtur í fótbóltið, so hevur TB legan uttan iva vóna at HB fór at fáa minst eitt stig móti ÍF í dag, tí hetta vildi tryggja teimum meistaraheitið og har við hava teir ikki fyri neyðini at fáa stig móti okkum. Men so varð ikki, tí ÍF vann og sostatt er FM ikki í hús hjá HB enn.
Uppstillingin hendan dagin var soleiðis:
Ivan
Teitur O. – Óli – Babacar – Teitur J.
Poul – Rógvi – Dan – Ragnar – Nicky
Arthur
Dysturin í dag var merktur av sakninum av Ndende og Martin á miðjum vølli og tí varð Páll noyddur at broyta liðið so mikið, at tað var ein heldur alternativ miðja í dag. Arthur og Dan blivu settir inn fyri Ndende og Martin – hetta viðførdi nakrar rokeringar, ið kunnu síggjast niðanfyri.
Dysturin í dag var ikki nakað serliga vælleiktur og tá 18 minuttir vóru farnir fekk B36 mál. Hetta málið kom eftir at B36 høvdu spælt runt í longri tíð og síðani gekk tað skjótt fyri seg og eitt tvey so var bólturin í málinum.
Vit megna ikki veruliga at fóta okkum og tað endar við at beint undan steðginum fingu teir enn eitt mál. Hetta var beint undan steðginum.
Eini 10 minuttir inni í seinna hálvleiki megna vit at svara aftur og økja um spenningin í dystinum. Eftir einum horna, har Óli Johannesen fær høvdið á bóltin og skallar hann tvørturum inni í 16-metrinum so fær Ragnar Tausen enn eina ferð koyrt bóltin í kassan. Ragnar hevur í seinastu tveimum dystunum sostatt skotið trý mál.
Tá ein góður tími var farin av dystinum, so gerst brekkan drúgv. Eiler Rasmussen, dómarin í dag, sendur Óla Johannesen av vøllinum fyri at gera brotsspark, tá hann tók ein upplagdan málmøguleika frá einum B36’ara. Beinleiðis reytt kort varð givið og ivamál eru nú um vit yvirhøvur fáa Óla at síggja aftur í TB troyggjuni í ár.
Súni Olsen verður settur at skjóta, men brennur! Hesu var tað tó ikki Ivani at takkað, men Súna sjálvum, tí hann skeyt á stongina og bólturin fór út til innkast. Ivan var tó heilt úti við stongini.
Tað sum er eftir av dystinum er drúgvt og trupult hjá okkara monnum, sum leiktu í eykabúnunum, teimum bláu troyggjunum og svørt shorts.
Endin verður eisini at tað verður 2-1 til heimaliðið, sum fór avstað við øllum stigunum í Gundadali.
Er vónin brostin?
Stóri spurningurin, ið vit nú standa eftir við, er um vónin nú er brostin? Matematiskt og teoretiskt er møguleikin har enn. Tað sum tó ger tað trupult er at KÍ bæði hevur eina trý stigs leiðslu á okkum á stigatalvuni og umframt tað so er málmunur til kláran KÍ fyrimun.
Okkara komandi mótstøðulið eru ei heldur hvørji sum helst, nevniliga eitt HB lið ið rennur eftir einum FM heitið, og Víkingur. HB kunnu við einum sigri ella javnleiki móti okkum kunnu tryggjað sær á heimavøllið móti aldursforsetanum, kanska eitt ideelt scenario fyri HB, ið oftani fyrr hevur kappast við TB um FM.
Víkingur har aftur ímóti hevur ikki serliga nógv at leika fyri, tí teir liggja miðskeiðis á stigatalvuni – teir kunnu tó møguliga fáa eitt Evropa pláss, men har er sera tætt millum tey liðini, ið eru eftir teimum plássunum.
KÍ hevur umframt at hava hesa trý stigs leiðsluna eisini 07 Vestur í síðsta leikumfarið, har oddsini uttan iva peika til fyrimuns fyri KÍ.


text:
Kringvarp Føroya - Útvarpið, stuðlar fíggindum Ísraels
Soljóðandi "tíðindi" vórðu lisin fyri føroya fólki sunnumorgunin 15. juli 2018 - og kunnu eisini lesast á heimasíðu Kringvarpsins, kvf.fo: "Ísrael framt harðligt álop í Gazageiranum" "Ísraelsk flogfør lupu í gjár, leygardagin, á mál í Gaza-geiranum" Palestinar svaraðu aftur
við at senda fleiri mortarabumbur og rakettir inn í Ísrael. Tað sigur ísraelski herurin, sambært Reuters.
Hesar seinastu mánaðirnar hevur javnan verið ófriðarligt við markið millum Gaza og Ísrael, og ein palestinskur talsmaður sigur sambært Reuters, at Egyptaland og onnur á altjóða pallinum eru í sambandi við bæði Ísrael og Palestina fyri at fáa vápnahvíld í økinum."
Onki verður sagt um hví Ísrael leyp á mál í Gaza!
Ikki eitt orð um, at nærum 200 rakettir hava regnað niður yvir suðurÍsrael, síðan fríggjadagin!
Sagt verður okkum, at "Palestinar" svaraðu aftur!
Tað verður ikki greitt frá, at tað er yvirgangsfelagsskapurin Hamas, sum stendur aftanfyri!
Og sagt verður sjálvandi ikki, at um rakettirnar úr Gaza hildu uppat, so var friðarligt við markið!
Hví eftirkannar Útvarpið ikki tíðindini frá Reuters!
Public Service - eg meini tað.
Shalom!
Vinafelagið Føroyar-Ísrael


text:
Øll hava rætt til góð barnaár
‘Øll hava rætt til góð barnaár’ er heiti á fyribyrgjandi tilboði til børn, ung og familjur sum hava ella hava havt rústrupulleikar.
Vit arbeiða miðvíst við at varpa ljós á, at tað eru nógv børn og ung, ið vaksa upp í heimum við rústrupulleikum. Og vit arbeiða fyri, at tabuevnið, um at vera barn og avvarðandi hjá rúsmisnýtarum, verður brotið.
Ongin eigur at vaksa upp við fullum foreldrum!
Um børn og ung gera tað, skulu tey hava møguleika fyri at fáa hjálp.
Bólkafundir
‘Øll hava rætt til góð barnaár’ bjóðar t.d. børnum og ungum, ið hava foreldur við rústrupulleikum, í bólk saman við javnaldrandi, sum eru í líknandi støðu. Børnini/tey ungu hittast javnan, har tey eru saman við sínum javnlíkum. Við serkønari hjálp og vegleiðing, práta tey saman um sínar upplivingar, kenslur og tankar.
Endamálið við bólkunum er m.a. at geva børnunum og teimum ungu møguleika til at:
- Uppliva, at tey ikki eru tey einastu, sum hava foreldur við rústrupulleikum.
- Tosa við onnur í líknandi støðu, um sínar kenslur og tankar.
- Skilja at tað ikki er teirra skuld at foreldrini nýta rúsdrekka/rúsevnir, og tað ikki er teirra ábyrgd at fáa tey at gevast.
- Læra at seta mørk og ansa sær sjálvum
- Fáa kunnleika um tað at vera bundin av rúsevnum, og at fáa eina fatan av, hvat tað er, sum hendir við foreldrum, ið eru bundin av rúsdrekka/rúsevnum.
Bólkarnir eru deildir upp eftir aldri : Barnabólkar 8 – 12 ár, tannáringabólkar 13 – 16 ár og ungdómsbólkar 17 – 22 ár.
Áðrenn barnið ella tann ungi byrjar í bólki hava vit eina ella fleiri samtalir, har vit tosað um støðuna hjá barninum og familjuni, og saman finna útav, hvussu vit best fáa hjálpt. Um barnið/ tann ungi er yngri enn 18 ár, eru foreldur hjá barninum við, hetta tí tað krevur samtykki frá foreldrunum, og tí at vit síggja ikki hetta sum bara ein individuellan trupulleika, men sum ein familjutrupulleika. Eisini merkja vit at ger tað nógv lættari fyri barnið at luttakað í bólkinum, tí so vita tey at tað er lagi við mammu og babba at tosa verður um rústrupulleikan, og hvat tað ger við tey.
Fundirnir eru skipaðir við virksemi, ið tekur støði í einstaklinginum og bólkinum sum heild. Tað er fyrst og fremst við samtalu, men eisini við ymiskum kreativum arbeiðsháttum, sum við tekningum, uppgávum, yrkingum, spølum, filmum og øðrum.
Dentur verður lagdur á at skapa eitt rúm við umsorgan, virðing, viðurkenning og trivnaði, har luttakarirnir kenna seg á jøvnum føti og tryggan at seta orð á.
Tá ein luttakari er liðugur at ganga í bólki, verður enda við einari eftirmetingarsamrøðu, har foreldur/avvarðandi eru við ( Um barnið er yngri enn 18 ár).
Eisini hava vit familjusamtalir eftir tørvi, meðan barnið/tann ungi luttekur í bólki.
Her eru nakrir setningar, sum børn og ung hava sagt til eftirmetingarsamrøður:
Genta 14 ár: “Tað var ræðuligt alla tíðina at goyma , at babba drakk”
Genta 15 ár: “Pápi mín fór at drekka, tá eg var fødd, og tí havi eg altíð følt, at tað er mín skyld, at hann drekkur. Tá ið eg byrjaði í bólkinum, fann eg útav, at tað er ikki mín skyld”
Drongur 10 ár: “Eg fann útav, at tað eri ikki bara eg”
Genta 12 ár: “At møta øðrum, sum eru í líknandi støðu, hevur gjørt, at eg ikki kenni meg so einsamalla meira, og eg skilji nú, at tað er ikki mín skyld, at mamma drekkur”
Drongur 16 ár: “Eg vænti ongantíð, at eg fari at gloyma tað, sum hendi í bólkinum. Tað er í fleiri førum hent, at eg havi hugsað um okkurt, sum onkur segði, ella okkurt, sum vit gjørdu, og tað hjálpir mær”
Einstaklinga samrøður/ Familju samrøður
Børn og ung sum hava ella hava havt foreldur við rústrupulleikum hava møguleika fyri at fáa einstaklinga samrøður, somuleiðis hava børnini og tey ungu møguleika fyri at fáa samtalir saman við familjunum.
Karmar:
Vit halda til í Kongagøtu 8, Tórshavn, og Heiðavegi 32, Saltangará. Nógvar av familjusamtalunum eru heima hjá familjunum, kring alt landið.
Ver vælkomin við
Hevur tú hug at koma í bólk, ella kennir tú onkran, sum kundi havt tørv á tí, ella vilt tú vita meira, ert tú vælkomin til at seta teg í samband við bólkaleiðararnar:
Teldupost:
Telefon: 770709
Facebook: www.facebook.com/Øll-hava-rætt-til-góð-barnaár
Hetta er ein teknifilmur, ið lýsir eina støðu hjá einum barni, tá mamman hevur rúsdrekkatrupulleikar og hvussu tað hjálpir at tosa um tað.
Sí faldaran: “Øll hava rætt til góð barnaár”